ישיבת מליאה, כנסת 17, פרוטוקול מספר הישיבה הארבעים-ושמונה של הכנסת השבע-עשרה, 2006-10-23 00:00

דליה איציק: אני נועלת את הישיבה כי אין שר.

דליה איציק: (הישיבה נפסקה בשעה 16:03 ונתחדשה בשעה 16:05.

דליה איציק: )

דליה איציק: חברי חברי הכנסת, אדוני השר, אני מתכבדת לפתוח את ישיבת הכנסת.

דליה איציק: היום יום שני, א' בחשוון, 23 באוקטובר 2006.

דליה איציק: הודעה למזכיר הכנסת.

דליה איציק: מזכיר הכנסת, בבקשה.

אריה האן: ברשות יושבת-ראש הכנסת, הנני מתכבד להודיעכם, כי הונחו היום על שולחן הכנסת – לדיון מוקדם:

אריה האן: הצעת חוק החברות הממשלתיות (תיקון - מינוי דירקטורים), התשס"ז-2006, מאת חבר הכנסת יובל שטייניץ; הצעת חוק מס ערך מוסף (תיקון - מועד חיוב במס בעסקה עבור עסקים קטנים, התשס"ז-2006, מאת חבר הכנסת אמנון כהן וקבוצת חברי הכנסת; הצעת חוק המדיניות הכלכלית לשנת הכספים 2004 (תיקוני חקיקה) (תיקון - תחולת התיקון לחוק ההסדרים 1992), התשס"ז-2006, מאת חבר הכנסת אלי אפללו; הצעת חוק משפחות חד-הוריות (תיקון - הנחה בארנונה), התשס"ז-2006, מאת חבר הכנסת אלי אפללו; הצעת חוק לתיקון פקודת מס הכנסה (ניכוי ריבית על משכנתה), התשס"ז-2006, מאת חבר הכנסת זבולון אורלב; הצעת חוק לתיקון פקודת מס הכנסה (פטור לתאגיד לתעסוקת נכים ומוגבלים), התשס"ז-2006, מאת חברת הכנסת אורית נוקד; הצעת חוק יסודות התקציב (תיקון - תמיכה במוסדות ציבור), התשס"ז-2006, מאת חבר הכנסת משה גפני; הצעת חוק לתיקון פקודת מסי העירייה ומסי ממשלה (פיטורין) (פטור מארנונה למסגרות שיקום נכי נפש), התשס"ז-2006, מאת חבר הכנסת רן כהן וקבוצת חברי הכנסת; הצעת חוק הדיינים (תיקון - איסור שלילת כשירות בשל מקום מגורים), התשס"ז-2006, מאת חבר הכנסת נסים זאב; הצעת חוק העונשין (תיקון - עבירות ביזה בזמן לחימה), התשס"ז-2006, מאת חבר הכנסת סילבן שלום; הצעת חוק שירות המדינה (מינויים) (תיקון - העדפת בני העדה הערבית יוצאי צבא), התשס"ז-2006, מאת חבר הכנסת סילבן שלום; הצעת חוק החברות הממשלתיות (תיקון - סייג לכינוס הדירקטוריון), התשס"ז-2006, מאת חבר הכנסת זבולון אורלב; הצעת חוק בתי-המשפט (תיקון - פרסום שם חשוד), התשס"ז-2006, מאת חבר הכנסת משה גפני וקבוצת חברי הכנסת; הצעת חוק לתיקון פקודת הנזיקין (הבטחת כספים המשולמים כפיצויים לקטין), התשס"ז-2006, מאת חבר הכנסת זבולון אורלב; הצעת חוק העונשין (תיקון - תחילת תקופת התנאי), התשס"ז-2006, מאת חבר הכנסת ניסן סלומינסקי; הצעת חוק לתיקון פקודת התעבורה (נוהג חדש), התשס"ז-2006, מאת חבר הכנסת זבולון אורלב; הצעת חוק הגבלת הפרסומת והשיווק של טלפון נייד, התשס"ז-2006,

אריה האן: מאת חבר הכנסת זבולון אורלב; הצעת חוק החברות הממשלתיות (שמירה על קרקעות המדינה בעת הליכי הפרטה), התשס"ז-2006, מאת חברת הכנסת שלי יחימוביץ; הצעת חוק הפחתת הגירעון והגבלת ההוצאה התקציבית (תיקון - הגדלת סכום ההוצאה הממשלתית), התשס"ז-2006, מאת חברת הכנסת שלי יחימוביץ וקבוצת חברי הכנסת; הצעת חוק להגבלת שכר הבכירים, התשס"ז-2006, מאת חברת הכנסת אורית נוקד; הצעת חוק הגבלת שכר בכירים, התשס"ז-2006, מאת חבר הכנסת דני יתום; הצעת חוק החברות הממשלתיות (תיקון - הגבלת שכר עובדים), התשס"ז-2006, מאת חברת הכנסת רונית תירוש; הצעת חוק סיוע לעסקים קטנים ובינוניים בעת לחימה, התשס"ז-2006, מאת חבר הכנסת סילבן שלום; הצעת חוק סדר הדין הפלילי (תיקון - הודעה על הגשת ערר), התשס"ז-2006, מאת חבר הכנסת יצחק לוי; הצעת חוק פטור ממס למשפחות אומנות (תיקוני חקיקה), התשס"ז-2006, מאת חבר הכנסת זבולון אורלב; הצעת חוק עידוד השקעות הון (תיקון - הבטחת ייצוג הולם למגזר הלא-יהודי), התשס"ז-2006, מאת חברת הכנסת שלי יחימוביץ; חוק מיסוי מקרקעין (שבח, מכירה ורכישה) (תיקון - שינוי הגדרת "דירת מגורים"), התשס"ז-2006, מאת חבר הכנסת נסים זאב; הצעת חוק הקולנוע (תיקון - תקציב שנתי מינימלי), התשס"ז-2006, מאת חברת הכנסת שלי יחימוביץ; הצעת חוק לימוד חובה (תיקון - הקדמת גיל זכאות לימוד חינם), התשס"ז-2006, מאת חבר הכנסת טלב אלסאנע וקבוצת חברי הכנסת; הצעת חוק לימוד חובה (תיקון - ביטול תשלומי הורים), התשס"ז-2006, מאת חבר הכנסת טלב אלסאנע וקבוצת חברי הכנסת; הצעת חוק צער בעלי-חיים (הגנה על בעלי-חיים) (תיקון - איסור המתת עופות בגריסה או בזרם חשמלי ללא הימום), התשס"ז-2006, מאת חבר הכנסת זבולון אורלב; הצעת חוק מימון הסדרי תחבורה לבתי-ספר, התשס"ז-2006, מאת חבר הכנסת אבישי ברוורמן; הצעת חוק מס ערך מוסף (תיקון - פטור ממס על דירה ראשונה), התשס"ז-2006, מאת חברת הכנסת סופה לנדבר וקבוצת חברי הכנסת; הצעת חוק מס ערך מוסף (תיקון - שיעור מס אפס לתשלום לבית-אבות),

אריה האן: התשס"ז-2006, מאת חברת הכנסת סופה לנדבר וקבוצת חברי הכנסת; הצעת חוק מס ערך מוסף (תיקון - מס בשיעור אפס על רכב להסעת נכים), תשס"ז-2006, מאת חברת הכנסת סופה לנדבר וקבוצת חברי הכנסת; הצעת חוק לימוד חובה (תיקון - תשלומים והחזר הוצאות), התשס"ז-2006, מאת חבר הכנסת אבישי ברוורמן; הצעת חוק יום הזיכרון ליצחק רבין (תיקון - ביטול אפשרות לקיומו של יום הזיכרון ביום השבת), התשס"ז-2006, מאת חבר הכנסת זבולון אורלב; הצעת חוק לתיקון פקודת מס הכנסה (זיכוי בעד בני-זוג עובדים), התשס"ז-2006, מאת חברת הכנסת רונית תירוש; הצעת חוק המרכז למורשת הדרוזים, התשס"ז-2006, מאת חבר הכנסת מגלי והבה; הצעת חוק הספורט (תיקון - ייצוג הולם), התשס"ז-2006, מאת חברת הכנסת נאדיה חילו וקבוצת חברי הכנסת; הצעת חוק לתיקון פקודת מסי העירייה ומסי הממשלה (פיטורין) (תאגיד לתעסוקת נכים ומוגבלים), התשס"ז-2006, מאת חבר הכנסת ישראל כץ; הצעת חוק הפיקוח על מצרכים ושירותים (תיקון - קביעת שכר דירה במטבע ישראלי), התשס"ז-2006, מאת חבר הכנסת זבולון אורלב; הצעת חוק הגנת הצרכן (תיקון - דברי פרסומת בבתי צרכנים), התשס"ז-2006, מאת חבר הכנסת זבולון אורלב; הצעת חוק הגנת הצרכן (תיקון - פרסומת למזון המכוונת לקטינים), התשס"ז-2006, מאת חברת הכנסת רוחמה אברהם; הצעת חוק חינוך ממלכתי (תיקון - הגבלת מספר תלמידים בגן חובה ובכיתה בבית-ספר יסודי), התשס"ז-2006, מאת חבר הכנסת ואסל טאהא וקבוצת חברי הכנסת; הצעת חוק זכויות התלמיד (תיקון - הזכות להיבחן בבחינות בגרות ללא תשלום), התשס"ז-2006, מאת חבר הכנסת ואסל טאהא וקבוצת חברי הכנסת; הצעת חוק חובת שידור חוזר לתוכניות מקור או שידורי חדשות (תיקוני חקיקה), התשס"ז-2006, מאת חבר הכנסת זבולון אורלב; הצעת חוק דחיית שירות לתלמידי ישיבות שתורתם אומנותם (תיקון - ישיבות הסדר), התשס"ז-2006, מאת חבר הכנסת זבולון אורלב; הצעת חוק לקידום הפעילות למען שחרורו של יהונתן פולארד, התשס"ז-2006, מאת חבר הכנסת זבולון אורלב; הצעת חוק-יסוד: הממשלה (תיקון - הפסקת כהונתו של שר וראש הממשלה(,

אריה האן: מאת חבר הכנסת צבי הנדל; הצעת חוק-יסוד: הכנסת (תיקון - העברת חבר הכנסת מכהונתו), מאת חברת הכנסת אסתרינה טרטמן וקבוצת חברי הכנסת; הצעת חוק מינוי שר לענייני רווחה בממשלה ה-31 של מדינת ישראל, התשס"ז-2006, מאת חבר הכנסת מוחמד ברכה וקבוצת חברי הכנסת; הצעת חוק-יסוד: הכנסת (תיקון - שינוי שיטת הבחירות ותיקוני חקיקה), מאת חבר הכנסת דני נוה; הצעת חוק הדיינים (תיקון - כללי אתיקה לדיינים), התשס"ז-2006, מאת חברי הכנסת יצחק לוי ומנחם בן-ששון; הצעת חוק השקעות משותפות בנאמנות (תיקון - מכרז להתקשרות עם חבר בורסה), התשס"ז-2006, מאת חבר הכנסת יצחק וקנין; הצעת חוק-יסוד: הממשלה (תיקון - השרים, הרכבת ממשלה והבעת אי-אמון), מאת חבר הכנסת דני נוה.

אריה האן: נוסח מתוקן של הצעת חוק פנסיה חובה, התשס"ו-2006, מאת חברת הכנסת סופה לנדבר וקבוצת חברי הכנסת.

אריה האן: לקריאה ראשונה, מטעם חברי הכנסת: הצעת חוק המסייעים לנטרול תוצאות אסון צ'רנוביל (תיקון) (ארגון יציג ומענק שנתי), התשס"ז-2006; הצעת חוק מבקר המדינה (תיקון מס' 38), התשס"ז-2006, מטעם הוועדה לענייני ביקורת המדינה.

אריה האן: תודה רבה.

דליה איציק: תודה לך, אדוני המזכיר.

דליה איציק: 1.

דליה איציק: אוזלת ידה בטיפול בהברחה המסיבית של אמל"ח לרצועת-עזה;

דליה איציק: ההצעה הראשונה היא הצעת סיעת הליכוד להביע אי-אמון בממשלה בשל אוזלת ידה בטיפול בהברחה המסיבית של אמל"ח לרצועת-עזה.

דליה איציק: אני מזמינה את ראשון הדוברים, חבר הכנסת בנימין נתניהו, לנמק את ההצעה.

דליה איציק: בבקשה, אדוני, יש לך עשר דקות לנמק.

בנימין נתניהו: תודה.

בנימין נתניהו: גברתי היושבת-ראש, חברי הבית, ציר פילדלפי פרוץ והרצועה הופכת ללבנון מספר 2.

בנימין נתניהו: הרצועה הופכת למאגר עצום של נשק ותחמושת בשל ההברחות הבלתי-פוסקות דרך ציר פילדלפי.

בנימין נתניהו: כך אמר ראש השב"כ יובל דיסקין לפני ימים אחדים.

בנימין נתניהו: הרחיב על כך ראש חטיבת המחקר באמ"ן, תא"ל קופרווסר; מרחיבים על כך הדיווחים בכלי התקשורת על ה"קסאמים" שממשיכים ליפול על שדרות ויישובי הנגב המערבי.

בנימין נתניהו: אנחנו מתבשרים ש-20 טונות של חומר נפץ חדרו לרצועה בשבועות האחרונים; שטילי נ"מ חדרו לרצועה בשבועות האחרונים; שטילי נ"ט, מהסוג שפגשנו בלבנון, חדרו לרצועה בשבועות האחרונים; שמגיעים רש"קים מוגדלים ומוגברים של הגדלת טווח והגדלת כוח קטל; שטילי "גראד" שנזקם והטווח שלהם גדולים יותר מגיעים, וזה אומר שלא רק אשקלון תהיה מטווחת אלא בסופו של דבר גם אשדוד ויישובים במרכז הארץ.

בנימין נתניהו: אני אומר את כל הדברים הללו משום שההנחה היסודית ביציאה החד-צדדית מעזה היתה, בין השאר, שאנחנו נקבל מישהו שיאטום לנו את הגבול.

בנימין נתניהו: אני זוכר, גברתי, את שיחתי הראשונה עם ראש הממשלה אריאל שרון, כשהוא הציג לי את התוכנית שלו.

בנימין נתניהו: אמרתי לו: אריק, אני חושב שהצעד הזה יחזק את ה"חמאס", אני חושב שהוא יבנה בסיס אירני בעזה, אבל אם אתה מתכוון לעשות את זה ואתה חושב שיש לך הכוח הפרלמנטרי לעשות את זה, דבר אחד אל תעשה - אל תמסור את ציר פילדלפי.

בנימין נתניהו: יצאתי ואמרתי את זה גם בחוץ, גם בראיונות בתקשורת.

בנימין נתניהו: באוקטובר 2004 אמרתי את זה בריאיון ב"קול ישראל"; באוקטובר 2005, בדיון שהיה פה, גברתי, על היציאה מעזה, התרענו על הפקרת ציר פילדלפי.

בנימין נתניהו: אגב, התגובה שקיבלנו מכמה מחברינו כאן היתה שנפסיק להפחיד את העם.

בנימין נתניהו: אמרנו שייכנסו טילים, שסיני יהפוך למשפך שדרכו יבואו כלי משחית שיכוונו לישראל, שבסופו של דבר יוכלו – כשנוספה גם תוכנית ההתנתקות המוזרה – לפגוע במרכז הארץ בטילים מכמה כיוונים.

בנימין נתניהו: הדבר הזה מתרחש לנגד עינינו.

בנימין נתניהו: ואני רוצה לומר לכם, חברי הכנסת, הוא מתרחש בשנה האחרונה.

בנימין נתניהו: הממשלה לא יכולה לרחוץ בניקיון כפיה ולהגיד: טוב, זה היה קודם לכן.

בנימין נתניהו: יש ראש ממשלה, ראש ממשלה שדחף חזק את התוכנית הזאת.

בנימין נתניהו: הוא היה, הייתי אומר, האדם שקידם אותה בהתלהבות יתירה.

בנימין נתניהו: והוא ראש הממשלה.

בנימין נתניהו: וההברחות הללו, והזרימה האדירה הזאת, האשד האדיר הזה של כלי משחית שיכוונו נגדנו, הדבר הזה קורה בזמן שלו.

בנימין נתניהו: הוא כבר ראש ממשלה שנה שלמה.

בנימין נתניהו: ובכן, מה עושים נגד זה?

בנימין נתניהו: מה הוא עושה נגד זה?

בנימין נתניהו: והתשובה היא: ברגע זה מעט מאוד, וודאי לא מספיק.

בנימין נתניהו: אבל העובדה שהרצועה הופכת ללבנון שנייה אינה נעצרת כיוון שאנחנו עסוקים בדברים אחרים.

בנימין נתניהו: להיפך, היא נמשכת.

בנימין נתניהו: בזמנו הצעתי לראש הממשלה שרון כמה אלטרנטיבות.

בנימין נתניהו: אמרתי לו: ייתכן שמה שנדרש בין שאר האופציות, זה להזיז את ציר פילדלפי.

בנימין נתניהו: כלומר, שהבלימה תהיה במקום אחר, נניח צפונית לרפיח.

בנימין נתניהו: היו גם רעיונות אחרים, אני לא רוצה להאריך בהם כרגע.

בנימין נתניהו: אבל ברור היה שאי-אפשר להפקיר את התפר בין סיני לבין הרצועה, משום שהדבר הזה בעצם מאפשר זרימה ישר עד פרברי תל-אביב, זרימה אדירה של נשק.

בנימין נתניהו: טוב, היום יש ראש ממשלה אחר, וחובתו לטפל בזה.

בנימין נתניהו: זה אומנם קצה הקרחון של המאמץ האירני, כי מי שמניע את כל המהלכים האלה זאת אירן.

בנימין נתניהו: מי שדוחף נשק לתוך סיני זאת אירן; אירן, וגם סוריה, אבל זאת אירן.

בנימין נתניהו: ואירן קיבלה בסיס אסלאמי חזק מאוד בדיוק כפי שהתרענו, וציר פילדלפי פרוץ בדיוק כפי שהתרענו.

בנימין נתניהו: ולכן, כשאנחנו מסתכלים ושואלים מה עושים בעניין ציר פילדלפי, אני שואל: מה אתה עושה בעניין אירן?

בנימין נתניהו: אז מה עושים בעניין אירן?

בנימין נתניהו: משנים את שיטת המשטר - מה הספין התורן, דני?

בנימין נתניהו: מה היום?

גדעון סער: בחירות גלויות לנשיאות.

בנימין נתניהו: בחירות גלויות לנשיאות.

גדעון סער: - - -

בנימין נתניהו: משנים את הכללים תוך כדי.

בנימין נתניהו: תוך כדי, כן?

בנימין נתניהו: זה דבר מדהים.

בנימין נתניהו: אילו מהלכים דמוקרטיים צרופים.

בנימין נתניהו: את הכללים של הבחירה משנים ערב הבחירה.

בנימין נתניהו: מאוד מעניין.

בנימין נתניהו: ספין רודף ספין, רודף ספין, רודף ספין, אבל הנשק זורם.

בנימין נתניהו: ואירן מתחמשת.

בנימין נתניהו: וגם בזה – אפשר לטפל בזה בספינים.

בנימין נתניהו: ספינים לא יטפלו בזה.

בנימין נתניהו: אנחנו באיום רציני מאוד, גם קרוב וגם רחוק, ואין יד מושעת.

בנימין נתניהו: אין.

בנימין נתניהו: יש רק ספינים.

בנימין נתניהו: גברתי, אנחנו באופוזיציה, אנחנו אופוזיציה ממלכתית אמיתית.

בנימין נתניהו: אנחנו הוכחנו את זה.

בנימין נתניהו: אנחנו דואגים לביטחון המדינה, לביטחון הלאומי שלנו ולביטחון האזרחים, ואנחנו נותנים תמיכה למהלכים שאמורים לטפל בהשבת הביטחון, בלי שום בקשה לקבל תמורה, בלי שום כיסא, בלי שום שררה.

בנימין נתניהו: אנחנו עושים את זה, עשינו את זה וגם נעשה את זה.

בנימין נתניהו: אבל ברגע זה לא עושים דבר, ועל כך אנחנו מגישים אי- אמון.

דליה איציק: תודה לך, אדוני.

דליה איציק: אדוני השר המקשר, אתה מוזמן.

רן כהן: אני מבקש לשמור לי את הזמן שנותר לחבר הכנסת נתניהו.

יעקב אדרי: גברתי היושבת-ראש, חברי הכנסת, אכן, תיאור המצב בציר פילדלפי על-ידי יושב-ראש האופוזיציה, חבר הכנסת ביבי נתניהו, נכון.

יעקב אדרי: הוא בעייתי, הוא קשה, וכולנו צריכים להתמודד.

יעקב אדרי: הממשלה כבר התחילה לדון בנושא הזה, כמה פעמים, בקבינט הביטחוני, ואני מאוד מקווה שבזמן הקרוב נוכל – התפרסם אתמול שעומד להיערך דיון בקבינט הביטחוני על מנת לראות מה עושים, כי אי-אפשר לעבור לסדר-היום בנושא הזה.

יעקב אדרי: גם אסור לנו לאפשר שהמצב בעזה יהיה כמו המצב שגילינו בלבנון.

יעקב אדרי: אנו עדים בימים אלה להתגברות נחשול של הברחות אמצעי לחימה בציר פילדלפי הן באמצעות מנהרות והן על פני הקרקע.

יעקב אדרי: אין לנו כל כוונה להניח לנחשול הזה לשטוף ולזרום, ואנו נחושים לעוצרו.

יעקב אדרי: אנו פעלנו, פועלים ונמשיך לפעול נגד נתיבי ההברחות במנהרות לפני שיהפכו לאוטוסטרדות.

יעקב אדרי: רק לאחרונה הוברחו לגורמי ה"חמאס" מהרצועה – ואני יכול רק לאשר את הנתונים שמסרת פה.

יעקב אדרי: הדברים נמסרו וגם פורסמו, ראש השב"כ התריע, הוא אמר דברים, והדברים הם קשים וברורים – הוברחו גם טילי נ"ט מתקדמים, ולמעשה מאז ההתנתקות הוברח אמל"ח בהיקף רחב מסיני לרצועה, ובכלל זה חומר נפץ תקני, נשק קל, מקלעים ותחמושת.

יעקב אדרי: אנו מודעים לכך, כי המערכת הפלסטינית נמצאת בתהליך עמוק של הידרדרות.

יעקב אדרי: יש שם מאבק פנימי שמחריף מיום ליום, וכמובן, כולם שם נגד כולם; אין שלטון, ולמעשה, אנחנו בחזית נמצאים במאבק מול הטרור לכל סוגיו.

יעקב אדרי: יש שיתוק מתמשך של המערכות השלטוניות, האזרחיות והביטחוניות והתפוררות מסוכנת של המערכת הכלכלית והחברתית.

יעקב אדרי: מציאות זו מאפשרת ומזינה את תהליך ההתעצמות של גורמי הטרור ברצועת-עזה.

יעקב אדרי: כלקח ממלחמת לבנון ותהליכי ההתעצמות של ארגון ה"חיזבאללה" לאורך השנים, ישראל איננה מתכוונת להשלים עם התעצמות גורמי הטרור ברצועה.

יעקב אדרי: זה אולי הלקח החשוב ביותר שיש לנו ממלחמת לבנון.

יעקב אדרי: גילינו שם דברים מדהימים, ואפשר להגיד שבכמה דברים גם הופתענו.

יעקב אדרי: אסור שהמצב הזה יקרה גם ברצועת-עזה.

יעקב אדרי: את זה לא נאפשר, את זה לא ניתן, ואני חושב שצה"ל פועל כבר הרבה מאוד זמן בהרבה מאוד כיוונים בעניין הזה, ולאחרונה בפעילות נרחבת מאוד בציר הזה.

יעקב אדרי: ראינו כמה מנהרות נתגלו רק בשבוע שעבר, ואני מתאר לי שיש לנו עוד מנהרות רבות מתחת לאדמה, וגם מעבר מלמעלה.

יעקב אדרי: בסופו של דבר הממשלה, הקבינט, יצטרכו לשקול איזה צעד לנקוט, וייתכן מאוד שנצטרך לנקוט צעד מאוד קיצוני.

יעקב אדרי: ואין מה לעשות – אסור בעניין הזה לעשות שום הנחות, ולא צריך להביא בחשבון שום אפשרות לטווח הרחוק ששוב נהיה מופתעים ונעמוד בפני מציאות קשה ומורכבת.

יעקב אדרי: אני חושב שהפעילות הזאת של צה"ל כבר מוכיחה את עצמה בשטח – השמדת המנהרות, וכמובן, טיפול אפקטיבי והרתעתי יום-יום בשטח שליד פילדלפי ועוד בכמה דברים.

יעקב אדרי: יש כמה דברים שלא מתפרסמים, של פעילות נרחבת מאוד של צה"ל וגורמי הביטחון השונים בציר מכל הכיוונים, על מנת לצמצם ככל שניתן את ההברחות, שעלולות בסופו של דבר לפגוע בעומק מדינת ישראל.

יעקב אדרי: בסך הכול, בחודשים האחרונים נחשפו והושמדו על-ידינו למעלה מ-40 מנהרות.

יעקב אדרי: אני מדגיש כי איננו חפצים לפגוע באוכלוסייה תמימה; פגיעה באזרחים בלתי מעורבים אינה מטרתנו.

יעקב אדרי: אולם לצערנו, מכיוון שכל הפעילות העוינת מבוצעת מאזורים מיושבים, קיימת הסתברות לפגיעה באזרחים בלתי מעורבים.

יעקב אדרי: צה"ל הונחה ואף עושה כל מאמץ להימנע מפגיעה, כמובן, באנשים שלא מעורבים.

יעקב אדרי: צה"ל יפעל ככל שיידרש להפסקת התעצמות ארגוני הטרור וירי ה"קסאם".

יעקב אדרי: צה"ל ימשיך וינקוט את כל האמצעים החוקיים העומדים לרשותו נגד ארגוני הטרור והמסייעים להם, על מנת להעניק ביטחון לתושבי ישראל.

יעקב אדרי: תודה.

דליה איציק: תודה לך, אדוני השר.

דליה איציק: אנחנו עוברים, חברי הכנסת, להצעה נוספת - הצעת סיעות יהדות התורה והאיחוד הלאומי - מפד"ל להביע אי-אמון בממשלה בשל העוני וההחלטה להקפיא את הצמדת קצבאות הילדים והזיקנה למדד.

דליה איציק: על כן, אני מזמינה את חבר הכנסת מאיר פרוש לנמק את הצעת האי-אמון.

דליה איציק: אני אפעיל את השעון רק לאחר שתגיע לבמה.

דליה איציק: בבקשה, אדוני.

אברהם רביץ: ראש הממשלה נמצא בסין.

אברהם רביץ: ליצמן נמצא בסין.

דליה איציק: תודה רבה, הרב רביץ.

דליה איציק: בבקשה חבר הכנסת פרוש.

מאיר פרוש: גברתי היושבת-ראש, עמיתי חברי הכנסת, ערב ראש השנה, לפני שבועות ספורים בלבד, פורסם ב"גלובס" ריאיון עם ראש הממשלה אהוד אולמרט.

מאיר פרוש: הוא אמר שם: "שר האוצר הקודם, בנימין נתניהו, נעדר רגישות חברתית.

מאיר פרוש: אני חושב שבתקופתו נעשתה טעות מהותית, יסודית, משמעותית, שהתרעתי עליה.

מאיר פרוש: אני חושב שהיו לביבי כמה הישגים שאי-אפשר לוותר עליהם, אבל לא אהבתי את הקהות הרגשית שלו, את חוסר האמפתיה למצוקה החברתית".

מאיר פרוש: והמשיך ראש הממשלה באותו ריאיון ואמר: "אני לא יכולתי להבין איך לא רואים את המצוקה החברתית, שהופכת ומתפתחת לבעיה לאומית, שיהיה קשה להתמודד אתה, בעיה המאיימת על הסולידריות ועל החישוקים שמהם בנויה החברה הישראלית".

מאיר פרוש: עד כאן דברי אולמרט באותו ריאיון.

מאיר פרוש: גברתי היושבת-ראש, אני חותם על כל מלה שאמר ראש הממשלה, אבל היינו מצפים לאיזה מפנה, לאיזה שינוי של 180 מעלות.

מאיר פרוש: אבל לא דובים ולא מפנה.

מאיר פרוש: אנו רואים אותה מדיניות עצמה.

מאיר פרוש: אותה קהות חושים, אותו חוסר אמפתיה למצוקה החברתית, שראש הממשלה דיבר עליהם ביחס למר נתניהו, כפי שזה בא לידי ביטוי לא רק בתקציב 2006 ההולך ומסתיים, אלא גם בתקציב 2007 המוגש לאישור הכנסת.

מאיר פרוש: ובכן, הקול קול אהוד והידיים ידי ביבי.

מאיר פרוש: דיבורים לחוד ומעשים בפועל לחוד.

מאיר פרוש: יש דוח עוני תקופתי, המעיד על התרחבות העוני בשנה האחרונה.

מאיר פרוש: הוא מצביע על מיליון ו- 600,000 אזרחים, והוא מעיד כי ממשלות ישראל מפקירות הלכה למעשה את האזרחים החלשים וחסרי האמצעים בגלל דבקות באותה מדיניות כלכלית מוטעית ומסוכנת.

מאיר פרוש: אין הבדל מהותי בין נתניהו לבין הירשזון, בין ממשלת שרון לממשלת אולמרט.

מאיר פרוש: "סדנא דארעא חד הוא" אומרת הגמרא במסכת בבא קמא.

מאיר פרוש: אותה מדיניות, אותה גברת בקושי רב בשינוי אדרת.

מאיר פרוש: זו מדיניות שבה זנחו את האחריות הקולקטיבית שעליה הושתתו ערכינו היהודיים, ובמקומה טיפחנו את האינדיבידואליזם.

מאיר פרוש: ביטלנו או הפרטנו את רוב השירותים החברתיים החיוניים.

מאיר פרוש: חדלנו להיות חברת צדקה, המבוססת על ערבות הדדית, חברה הדואגת גם לחלשים.

מאיר פרוש: תומכי המדיניות האכזרית הזאת מצביעים, כידוע, על הצמיחה הכלכלית, אך משום מה מתעלמים מכך שהצמיחה לא הקיפה את מרבית חלקי האוכלוסייה.

מאיר פרוש: למובילי המדיניות הכלכלית היה נוח להתעלם מהכשל היסודי הזה של מדיניותם ומהשכבות החלשות ששילמו את המחיר הנורא, עד שבאה מלחמת לבנון השנייה וחשפה את השבר של החברה הישראלית.

מאיר פרוש: המלחמה הוכיחה לנו יותר מכול, שאין ביטחון ללא איתנות חברתית, ואין איתנות חברתית ללא כלכלה המכוונת להשגת מטרה זאת.

מאיר פרוש: אני חוזר אל דוח העוני, מפני שהוא המפתח להבנת הבעיה הקשה שלנו.

מאיר פרוש: מאז שנת 2002 גדל שיעור הילדים העניים בישראל מ-21.8% ל-26.2%, אך בעוד בשנת 2002 הצליחו קצבאות הביטוח הלאומי להוציא מתחולת העוני 19% מהילדים, כיום הן משפיעות על פחות מ-14% מהילדים.

מאיר פרוש: זהו השבר, זו הבעיה.

מאיר פרוש: גברתי היושבת-ראש, כדי להבין שאין שינוי אמיתי במדיניות הכלכלית-החברתית, ראוי לבחון את תקציב 2007, שאני מאוד מקווה שלא יעבור בכנסת גם אם ישראל ביתנו תצטרף לקואליציה.

מאיר פרוש: הבעיה בתקציב הזה היא חוסר האיזון המשווע.

מאיר פרוש: כלומר, האי-שוויון בחלוקת הנטל בין חלקי החברה.

מאיר פרוש: ראוי שנשים לב, שבעוד שבעלי הכנסות גבוהות ייהנו מהטבות מס משמעותיות במסגרת רפורמה במס הכנסה, הרי שבעלי הכנסה נמוכה, ובעיקר השכבות החלשות, יספגו קיצוץ ריאלי בקצבאות.

מאיר פרוש: האוצר מנופף, כמובן, בתוספת ליעדים חברתיים, אך תוספת זאת לא תקזז את השחיקה הפרטנית בהכנסות של משפחות העשירונים התחתונים, והיא תוסיף לשחוק באורח חמור מאוד את המשפחות ברוכות הילדים, כי ממשיכים להתעלל בהן, להתאכזר אליהן, לרמוס אותן ואת גאוותן.

מאיר פרוש: עמיתי חברי הכנסת, אני אכן מדגיש את הנושא של קצבאות ילדים בגלל הרגישות המיוחדת שאנו מגלים כלפי משפחות יקרות אלה.

מאיר פרוש: אנו אכן דורשים שהממשלה תחזיר למשפחות הללו את מלוא היקף הקצבאות, שנעשקו מהן בשנים האחרונות.

מאיר פרוש: הדרישות שלנו ישימות גם בעניין קצבאות הזיקנה.

מאיר פרוש: כאן וגם כאן, לא ניתן, ככל שנצליח וככל שיעלה בידנו, לבצע קיצוץ או הקפאה באמצעות יישום הצעות הממשלה בחוק ההסדרים.

מאיר פרוש: גברתי היושבת-ראש, כאשר מדברים על אי-עדכון קצבאות הביטוח הלאומי, שפירושו המעשי הוא שחיקה של 40% בקצבאות, אומרים למעשה ששיעור העוני יגדל בפועל, אומרים למעשה שהפערים החברתיים יגדלו, אומרים למעשה שאנו אדישים לחלוטין למצוקות החלשים.

מאיר פרוש: זאת האמת.

מאיר פרוש: זאת האמת לאמיתה, ואסור לטייח אמת זאת.

מאיר פרוש: אך אז שואלים תומכי המדיניות שתי שאלות.

מאיר פרוש: הראשונה – איזה תקציב אתה מציע?

מאיר פרוש: השנייה – מאילו מקורות תמצא את התקציב החברתי שאתה מציע?

מאיר פרוש: עמיתי חברי הכנסת, אני מוכן להרים את הכפפה, ואומר כך: לדעתי, יש להגדיל את תקציב הקצבאות ב-4 מיליארדי שקלים.

מאיר פרוש: כן בפירוש, להגדיל ב-4 מיליארדי שקלים.

מאיר פרוש: חצי מיליארד יוקדשו להחזרת הקצבאות לרמתן ב-2001, ו-3.5 מילארדי שקלים צריך להשקע בתוכנית כוללת לצמצום העוני.

מאיר פרוש: לגבי השאלה השנייה – מנין המקורות הכספיים – גם על כך יש לי תשובה, ונדמה לי, בכל הצניעות, שהיא תשובה אחראית מאוד.

מאיר פרוש: יש שלושה מקורות שסיעת יהדות התורה מציעה זה זמן רב: א.

מאיר פרוש: הקפאת הרפורמה במס, צעד שיכניס לקופת המדינה 27 מיליארד שקל בשנים 2010-2007; ב.

מאיר פרוש: החזרת שיעור המע"מ ל-16.5%, שתחזיר לאוצר 3.5 מיליארדי שקלים לשנה; ג.

מאיר פרוש: הגדלת הגירעון מ-1.7% ל-3%, כפי שהיה נהוג בשנים שבהן הפגינה ישראל צמיחה מרשימה ביותר.

מאיר פרוש: אכן, יהדות התורה מציעה שינוי במדיניות הכלכלית-החברתית.

מאיר פרוש: אנחנו מציעים מפנה אמיתי.

מאיר פרוש: אנחנו מציעים להעמיד את הנושא החברתי בראש סדר העדיפויות הלאומי, כי זאת הדרך הנכונה, זאת הערובה האמיתית לחוסנה של החברה הישראלית ולביצורה כמדינה חזקה.

מאיר פרוש: גברתי היושבת-ראש, עלי להודות על האמת:

מאיר פרוש: אינני תולה תקוות רבות בממשלה זאת, וספק בלבי אם היא אכן תשכיל להביא למפנה המיוחל.

מאיר פרוש: הנה ראש הממשלה מינה לתפקיד ראש המועצה הלאומית לכלכלה את פרופסור מנואל טרכטנברג.

מאיר פרוש: זה איש הדבק באידיאולוגיה של כלכלה קפיטליסטית.

מאיר פרוש: זה איש שהכריז עם בחירתו כי הוא מתנגד למדיניות הקצבאות בכלל.

מאיר פרוש: כלומר, מתנגד למעשה למדינת הרווחה התומכת בחלשים בחברה.

מאיר פרוש: נו, ברור שראש הממשלה מינה אדם בעל השקפה כלכלית העלולה להשפיע על המשך מדיניות הקיצוצים בתשלומי העברה, בהמשך מדיניות שחיקת שירותי הרווחה האישיים במדינה.

מאיר פרוש: ולכן, כמובן, הצעתי פומבית להחליף אותו מייד.

מאיר פרוש: אני קורא גם היום מעל במת הכנסת: אדוני ראש הממשלה, החלף את האיש.

מאיר פרוש: יש לי חשש כבד שמדיניות ממשלה זו תוסיף להתאפיין באי-שוויון.

מאיר פרוש: יש לי יסוד סביר להניח שתהליכי החקיקה בתחום הרווחה ייבלמו, וזאת כאשר ידוע שמרבית השירותים עדיין אינם מכוסים או מעוגנים בחוקים.

מאיר פרוש: יש לי פחד גדול שייעשה ניסיון נוסף לשחוק את הקצבאות ולהביא לגידול נוסף בשיעור הילדים העניים, כי כזאת היא מדיניות הממשלה הנוכחית, ואני אומר זאת בצער.

מאיר פרוש: עמיתי חברי הכנסת, צריכה להיות היום ממשלה בעלת ראיית עולם מאוזנת, המבקשת להביא להמשך הצמיחה במשק, אך בד בבד דואגת לחוסנה החברתי של המדינה.

מאיר פרוש: מובן שזו לא ממשלת אולמרט, ולכן אנו מציעים להביע בה אי-אמון.

דליה איציק: תודה רבה, אדוני.

דליה איציק: השר אדרי, בבקשה.

יעקב אדרי: גברתי היושבת-ראש, חברי חברי הכנסת, לית מאן דפליג שיש עוני והממדים שלו הם בלתי נסבלים.

יעקב אדרי: בשנת 2005 נרשמה יציבות יחסית בממדי העוני בקרב משפחות בישראל, אך עם זאת חלה עלייה בשיעור העוני בקרב נפשות וילדים.

יעקב אדרי: במשפחות שבראשן קשיש נרשמה ירידה בשיעור העוני.

יעקב אדרי: שיעורי העוני הגבוהים מחייבים אותנו להנהיג מדיניות שתפעל לצמצום ממדי העוני בטווח הארוך ולהקלת המצוקה בטווח הקצר.

יעקב אדרי: מדיניות הממשלה הנוכחית מתמקדת ביצירת תנאים לצמיחה ארוכת טווח, במעבר מקצבאות לעבודה ובתמיכה במי שאינם בכוח העבודה, דהיינו בקשישים, כך שהכנסתם תהיה מעל קו העוני.

יעקב אדרי: מדיניות זו הגדילה את העוני ואת האי-שוויון בטווח הקצר, אך היא תנאי הכרחי לשיפור רמת החיים של כל שכבות החברה ולצמצום ממדי העוני והאי-שוויון בטווח הארוך.

יעקב אדרי: תוספת תקציבית לשיפור מצבן של השכבות החלשות – בשנת 2006 נוספו תקציבים ניכרים לתחומי החברה והרווחה, ותוספות נוספות יש בהצעת התקציב לשנת 2007.

יעקב אדרי: אין לי ספק – וכולנו יודעים – שאם לא היתה לנו מלחמת לבנון, התקציבים לנושאים החברתיים היו משמעותיים יותר, ואני חושב שכל החברה הישראלית היתה נהנית.

יעקב אדרי: לצערנו הרב נקלענו למלחמה, ומובן שגם לנושא הביטחוני צריך להקצות את התקציבים הראויים.

יעקב אדרי: סך התוספות הריאליות לנושאים החברתיים בתקציבים לשנת 2006 ולשנת 2007 הם כ-4.5 מיליארדי ש"ח, ונכללות בהן תוספות של כ-1.6 מיליארד לרווחה ולביטוח לאומי, 290 מיליון ש"ח לתגמולים לנכי רדיפות הנאצים, כ-860 מיליון ש"ח לבריאות, 1.08 מיליארד ש"ח לתעסוקה ו-715 מיליון ש"ח לחינוך ולהשכלה גבוהה.

יעקב אדרי: תוצאות המדיניות – השיפור שחל בשנה האחרונה בשוק העבודה, והתבטא בעלייה בשכר, בגידול במספר המועסקים, בירידה באבטלה ובגידול בשיעור ההשתתפות בכוח העבודה, לא פסח גם על השכבות החלשות.

יעקב אדרי: שיפור זה תרם לשמירת היציבות באי-שוויון ובעוני לפי הכנסה כלכלית.

יעקב אדרי: השיפור בשוק העבודה תמך, כאמור, בהגדלת שיעור ההשתתפות בכוח העבודה ובגידול במספר המועסקים; יש גידול של 81,000 ברבעון השני של שנת 2006 לעומת התקופה המקבילה בשנת 2005, והדבר התבטא בין השאר גם בעלייה ריאלית של 5% בהכנסה הפנויה בעשירון התחתון, שבכלל האוכלוסייה עלתה רק ב-3.9%.

יעקב אדרי: בשנת 2005 נרשמה ירידה בשיעור העוני בקרב הקשישים.

יעקב אדרי: ירידה זו נבעה מהתוספות שניתנו לקצבאות הזיקנה, תוספות שקיבלו ביטוי חלקי בלבד בנתוני דוח העוני לשנת 2005.

יעקב אדרי: אנחנו מבינים שבדוח הבא יהיה עוד שיפור.

יעקב אדרי: צפוי כי התוספות יקבלו ביטוי מלא - - -

ראובן ריבלין: אתה אומר את זה כשר הרווחה - - -

יעקב אדרי: אני אומר את זה כאדם שעוקב אחר הנתונים ועוקב אחר המצב.

יעקב אדרי: אלה הדברים שנכון להגיד.

יעקב אדרי: צפוי שהתוספות יקבלו ביטוי מלא בשנים הבאות ותימשך מגמת הירידה בשיעורי העוני בקרב הקשישים.

יעקב אדרי: התוספות שניתנו לקשישים מעלות את הכנסותיהם מעל קו העוני, ולפיכך, נכון להיום, הכנסות הקשישים בישראל הן מעל קו העוני.

יעקב אדרי: לסיכום, ההתמקדות במדיניות לטווח קצר של הגדלת הקצבאות למשפחות בגיל העבודה בהתעלמות מהצורך להגדיל את סיכויי ההשתלבות בשוק העבודה ואת ההכנסה הכלכלית, אינה מאפשרת שיפור יציב במצבן של השכבות החלשות, ובעבר תרמה למגמה של גידול באי-שוויון ובממדי העוני.

יעקב אדרי: בניגוד לכך, סיוע לקשישים יכול להיעשות בעיקר בהגדלת הקצבאות.

יעקב אדרי: המדיניות הכלכלית פועלת להקטנת העוני והאי-שוויון בטווח הארוך באמצעות קיצוץ בתשלומי ההעברה, צמצום המגזר הציבורי, הקטנת נטל המס, החלת רפורמות מבניות, השקעה בתשתיות, הפחתת מספר העובדים הזרים ותוספת תקציבית לשיפור מצבן של השכבות החלשות.

יעקב אדרי: צמצום ממדי העוני ושיפור מצבן של השכבות החלשות בטווח הארוך מצריכים המשך נקיטת מדיניות שתפעל להגדלת הצמיחה הכלכלית, לשמירה על צמיחה כלכלית בת-קיימא התומכת בגידול במספר מקומות העבודה במשק ולשיפור תנאי היסוד שיאפשרו את השתלבותן המלאה של השכבות החלשות בשוק העבודה ויגדילו את פוטנציאל ההשתכרות שלהן.

יעקב אדרי: במסגרת מדיניות זו צריך לטפל בקשיים של המתקשים להשתלב בשוק העבודה, למשל בסבסוד מעונות-יום, בטיפול פרטני בבלתי מועסקים המעוניינים להשתלב בשוק העבודה, בשיפור איכות ההכשרה המקצועית, בהגברת הנגישות מהפריפריה למרכזי התעסוקה בעזרת שיפור תשתיות, בטיפול ממוקד בקשיים של קבוצות אוכלוסייה שונות ועוד.

יעקב אדרי: לסיכום, רבותי, התהליך הוא ארוך.

יעקב אדרי: אכן, יש בעיה, אבל אני חושב שיש לממשלה כיוון חברתי ברור, ושוב אני אומר:

יעקב אדרי: לולא המלחמה היינו רואים שיפורים משמעותיים.

יעקב אדרי: למרות המלחמה הוסיפו תקציבים, ואין לי ספק שגם בהמשך נראה תוספת לנושאים החברתיים, כדי לצמצם את הפערים החברתיים בישראל.

יעקב אדרי: לפיכך אני מבקש לדחות את הצעת האי-אמון.

יעקב אדרי: תודה.

דליה איציק: תודה לך, אדוני.

דליה איציק: חבר הכנסת נתן שרנסקי - ראשון הדוברים.

דליה איציק: חבר הכנסת שרנסקי, מתי אתה עוזב אותנו?

נתן שרנסקי: בעוד שלושה שבועות.

דליה איציק: תודיע לי לפני כן?

דליה איציק: אני רוצה להגיד כמה מלים.

נתן שרנסקי: ודאי.

דליה איציק: בבקשה, אדוני.

דליה איציק: יש לך חמש דקות.

נתן שרנסקי: גברתי היושבת-ראש, חברי הכנסת, כבוד השר, אני רוצה להתייחס להצעת האי-אמון שהציעה הסיעה שלנו בשל המדיניות בעניין ציר פילדלפי ומה שקורה שם.

נתן שרנסקי: אני חושב שזאת דוגמה עצובה – וטובה מאוד – להראות עד כמה אין לנו פשוט שום מחשבה אסטרטגית כאשר אנחנו מקבלים החלטות, לא רק לטווח הארוך אלא אפילו לטווח הקצר: מה יהיה בעוד כמה חודשים.

נתן שרנסקי: הכול התחיל בהסכם אוסלו ב'.

נתן שרנסקי: לא הייתי בממשלה כאשר קיבלו את ההחלטה.

נתן שרנסקי: ציירו מפות ואישרו מפות שלפיהן בין השטח של מצרים ובין השטח של האוטונומיה הפלסטינית תהיה לנו רצועה של 200 מטר או משהו כזה.

נתן שרנסקי: אבל בממשלות של נתניהו וברק ובשתי הממשלות של אריאל שרון שמעתי בלי סוף דיווחים של קצינים שלנו, של השב"כ ושל ראשי הממשלות, עד כמה המצב הזה בלתי נסבל, איזו טעות אסטרטגית היתה להשאיר שטח כל כך צר שלא יאפשר למנוע הברחת נשק.

נתן שרנסקי: אריאל שרון אהב להסביר איך אפשר לעשות דברים, כמו לחפור שם תעלה ולהוסיף כל מיני דברים בשביל למנוע הברחות, והיה ברור שזה דבר כל כך קריטי בעיניו – למנוע הברחת נשק משם.

נתן שרנסקי: אחר כך בא הרעיון של ההתנתקות, ואחת השאלות הראשונות שהועלו בממשלה – רגע, ברשות הפלסטינית היו אנשים שהיו מסכימים שיהיה משטר של "חמאס" ויבריחו נשק, ואז אחת ההסתייגויות הראשונות של אותם שרים שהיו מוכנים לקבל את ההתנתקות אבל עם הסתייגויות היתה – מה יהיה עם ציר פילדלפי.

נתן שרנסקי: אני חשבתי שצריך להתנגד לכל המהלך הזה, אבל היה ברור שציר פילדלפי יהיה בעיה גדולה.

נתן שרנסקי: אני זוכר שראש הממשלה אמר: אתה יכול לתאר לעצמך שאני אתן למישהו שליטה על ציר פילדלפי?

נתן שרנסקי: הרי ברור שבשבילנו זה כל כך חשוב.

נתן שרנסקי: כאשר ראש הממשלה היה אומר, "אתה יכול לתאר לעצמך", כבר פחדתי, כי ידעתי שבעוד כמה חודשים זה מה שיקרה – וזה מה שקרה.

נתן שרנסקי: היתה התנגדות, והיו דיונים כאן, בכנסת, ובממשלה.

נתן שרנסקי: היו שני טיעונים לכך שצריך בכל זאת לוותר על ציר פילדלפי – למה לא צריך לוותר היה ברור, למה צריך לוותר?

נתן שרנסקי: טיעון אחד שאמרו הוא שזה מאוד חשוב לאמריקנים.

נתן שרנסקי: לא אדבר בשם האמריקנים, אבל אני רק יכול להגיד, מידע, שלא עשינו שום מאמץ כדי להסביר לאמריקנים למה גם לנו זה חשוב.

נתן שרנסקי: ההסבר השני היה מאוד מעניין: השארנו אזור כל כך צר, שכל כך קשה לשמור עליו, שכבר עדיף לוותר לגמרי.

נתן שרנסקי: זאת אומרת, לפני זה אמרנו: החלטנו שלטובת האווירה הבין-לאומית אנחנו משאירים לעצמנו רק רצועה של 200 מטר ואומרים שנדע לשלוט.

נתן שרנסקי: אחר כך אמרנו: זה אזור כל כך קטן שאי-אפשר לשלוט, עדיף כבר לוותר.

נתן שרנסקי: התחילה הברחת נשק.

נתן שרנסקי: עכשיו אני עובר לישיבת ועדת החוץ והביטחון לקראת סוף המלחמה.

נתן שרנסקי: יושב ראש הממשלה – שבוע אחרי שראש השב"כ דיווח לנו ואמר: "חוץ ממטוסים וטנקים מבריחים הכול, יש כבר כל מיני סוגי נשק שמבריחים דרך מנהרות ודרכים אחרות לרצועת-עזה", מופיע ראש הממשלה, ואני אומר: אדוני ראש הממשלה, אולי בכל זאת צריך להסיק מסקנה ממה שקרה בלבנון?

נתן שרנסקי: עכשיו כבר אי-אפשר להגיד שלא ידענו מה עשו במשך שש שנים, עכשיו שמענו גם מראש השב"כ – כל מה שעושים בלבנון עושים היום גם בעזה.

נתן שרנסקי: אז אולי צריך לחזור מייד לציר פילדלפי.

נתן שרנסקי: ראש הממשלה, עם כל היחסים הידידותיים והמחמאות שהוא כרגיל נותן לי, אמר: תראו, יש אנשים קיצוניים שרוצים לחזור לציר פילדלפי, אנחנו בקדימה לא ממשלה של קיצוניים, אנחנו לא נחזור לציר פילדלפי.

נתן שרנסקי: את זה הוא אמר.

נתן שרנסקי: שבועיים אחרי זה חזרו.

נתן שרנסקי: מי חזר?

נתן שרנסקי: צה"ל עכשיו חזר ומטפל בציר פילדלפי, רק זמנית, כמובן.

נתן שרנסקי: אני לא אחזור על כל המספרים שנתנו לנו, של נשק, חומרי נפץ, קורנטים וכל הדברים שמביאים לשם.

נתן שרנסקי: איש דגול אחד במאה ה-19 אמר:

נתן שרנסקי: אני משאיר לטיפשים ללמוד מהטעויות שלהם.

נתן שרנסקי: אני רוצה ללמוד מהטעויות של אחרים, אבל אנחנו, לפחות שנלמד מהטעויות שלנו.

נתן שרנסקי: אם לא למדנו מטעויות של אחרים, נלמד מטעויות שלנו, מטעויות שעשינו בלבנון, מטעויות שעשינו בעזה ובציר פילדלפי, ונחזור לשליטה בציר פילדלפי.

נתן שרנסקי: תודה רבה.

דליה איציק: תודה רבה לך, אדוני.

דליה איציק: אנחנו עוברים לחברתי חברת הכנסת מרינה סולודקין.

דליה איציק: אחריה - חבר הכנסת דני יתום, שאני רואה שהוא איננו כאן.

דליה איציק: אולי חבריו לסיעה יכולים לקרוא לו.

דליה איציק: בבקשה, גברתי.

מרינה סולודקין: תודה רבה.

מרינה סולודקין: גברתי היושבת-ראש, כבוד השר, כנסת נכבדה, קודם כול, אני לא מבינה מדוע היו צריכות מפלגות האופוזיציה להציג היום הצעות אי-אמון בממשלה הנוכחית.

מרינה סולודקין: הרי כולנו מסכימים שבשעת חירום, שעה שבה מדינת ישראל מתמודדת עם איומים ביטחוניים בצפון ובדרום וגם עם בעיות חברתיות קשות, אנו זקוקים לאחדות לאומית.

מרינה סולודקין: אני משוכנעת שאנו גם זקוקים לממשלת אחדות לאומית.

מרינה סולודקין: אישית, אני גם רוצה את הליכוד בקואליציה.

מרינה סולודקין: הרחבת הממשלה ימינה היא צעד נכון ונבון.

מרינה סולודקין: מימי האינתיפאדה השנייה ממשלות האחדות הלאומית הן מרכיב מרכזי וחיוני ביציבות הפוליטית בישראל.

מרינה סולודקין: במקום להתקוטט זה עם זה ואלה עם אלה, חייבים לשקם את הצפון, לקדם תהליכי מודרניזציה בצבא-הגנה לישראל ולאתר פתרונות נכונים לבעיות החברתיות, בראש ובראשונה בתחום הרווחה - וכאן אני מסכימה עם יהדות התורה – ובחינוך.

מרינה סולודקין: כל זה בלתי אפשרי כל עוד המרץ הלאומי שלנו מתבזבז על הצעות אי-אמון חסרות היגיון וגם סיכוי ועל סכסוכים פנימיים במערכת הפוליטית, על מאבקים חסרי טעם.

מרינה סולודקין: מדינת ישראל נמצאת, לצערי הרב, במשבר עמוק גם מבחינה רעיונית וגם מבחינה פוליטית מעשית.

מרינה סולודקין: אני מברכת על הרחבת הממשלה, מפני שזה יוביל לתזוזה הכרחית מהקיפאון הנוכחי, גם המדיני וגם החברתי.

מרינה סולודקין: חשוב מאוד שכל סיעות הבית, לרבות מפלגת השלטון, יתחילו לדבר על שינוי שיטת הממשל, שינוי שיטת הבחירות - הפנימיות במפלגות והבחירות הכלליות ברמה הלאומית - והכנסת מרכיבים של תכנון ארוך-טווח למערכות שחיות רק על אינטרסים עכשוויים וקצרי-טווח.

מרינה סולודקין: החברה הישראלית איבדה באופן חלקי את האמון במערכות השלטון בגלל שטחיות, אי-מקצועיות ופזיזות בקבלת ההחלטות של הדרגים הבכירים.

מרינה סולודקין: אני מאוד מעריכה את יושב-ראש האופוזיציה, ראש הממשלה לשעבר, חבר הכנסת בנימין נתניהו, אבל אני מאוד לא מסכימה ששינוי שיטת הממשל והדברים האחרים זה רק ספין, שספין רודף אחרי ספין.

מרינה סולודקין: זה לא נכון.

מרינה סולודקין: זאת אג'נדה אמיתית.

מרינה סולודקין: יש לנו אג'נדה אמיתית, גם ביטחונית וגם ליברלית, וזה מאוד חשוב, כי הליכוד הוא מפלגה לאומית וליברלית, שלפעמים שוכחים, וגם אג'נדה חברתית.

מרינה סולודקין: היום נדונה בוועדת החינוך, התרבות והספורט שאלת העתיד של ההשכלה הגבוהה.

מרינה סולודקין: ללא המומחים הטובים ביותר במערכת השלטון, בכנסת, בתעשייה ובצבא, אנו נפסיד הן בתחרות ברמה הגלובלית והן בתחרות ברמה האזורית.

מרינה סולודקין: לכן אני תומכת בשינויים ומתנגדת לקטנוניות ולבינוניות.

מרינה סולודקין: תודה רבה לכם.

דליה איציק: תודה לך, חברת הכנסת מרינה סולודקין.

דליה איציק: חבר הכנסת דני יתום, ואחריו - חבר הכנסת חיים אמסלם.

דליה איציק: בבקשה, אדוני.

דני יתום: תודה רבה.

דני יתום: גברתי יושבת-ראש הכנסת, חברי חברי הכנסת, גם חברותי, כיסאות חברי הממשלה - הכיסאות ריקים, זה כנראה לא מעניין את חברי הממשלה.

דליה איציק: סליחה, למה אין שר פה?

דליה איציק: אני נועלת את הישיבה.

דליה איציק: (הישיבה נפסקה בשעה 16:46 ונתחדשה בשעה 16:48.

דליה איציק: )

דליה איציק: איפה השר אדרי?

דליה איציק: תודיע עכשיו למזכירות הממשלה שזאת הפעם האחרונה שאנחנו ננהל את הישיבה בלי שיש פה שר, בוודאי לא באי-אמון.

דליה איציק: בבקשה, אדוני.

דני יתום: ברשותכם, אומר את הדברים מההתחלה.

דני יתום: גברתי יושבת-ראש הכנסת, אדוני השר כהן, חברותי וחברי חברות וחברי הכנסת, אני התייצבתי על הדוכן על מנת לדחות את הצעות האי-אמון; אף שבדברים שאומר תהיה גם נימה מסוימת של ביקורת כלפי חלק מן התופעות שאנחנו עדים להן, אין בתופעות הללו כדי להצדיק את קבלתן של הצעות האי-אמון.

דני יתום: הברחת האמל"ח לתוך רצועת-עזה, בעיקר בציר פילדלפי, באמצעות מנהרות, היא תופעה מאוד מאוד חמורה.

דני יתום: עד כדי כך חמורה, שצה"ל וכוחות הביטחון חייבים להתאמץ עשרת מונים על מנת להתמודד אתה בצורה יותר אפקטיבית.

דני יתום: אנחנו עדים לאחרונה, כפי שציין גם השר אדרי, לפעילות צבאית שונה מעט מזו שהיינו עדים לה עד היום, ויש לה הישגים מסוימים.

דני יתום: חבר הכנסת גפני, יש לה הישגים מסוימים באיתור מנהרות, וכתוצאה מכך בסתימת ערוצי הברחת אמל"ח, ערוצים תת-קרקעיים.

דני יתום: אבל הדרכים אסור להן שתכלולנה גם מחשבה, גברתי יושבת-ראש הכנסת, על חזרה לרצועת-עזה.

דני יתום: עזבנו את רצועת-עזה על מנת שלא לחזור אליה לעולמים.

דני יתום: אין צורך בהיותנו ברצועת-עזה.

דני יתום: אני חייב להזכיר נשכחות: גם בהיותנו ברצועת-עזה ידענו פיגועים.

דני יתום: נכון, היקף הברחת האמל"ח לא היה בממדים כל כך שטניים כפי שהוא היום.

דני יתום: אבל ידענו פיגועים.

דני יתום: לא עצרנו את ירי ה"קסאמים" לעבר יישובי סובב-עזה.

דני יתום: לא עצרנו פיגועים בתוך ההתנחלויות.

דני יתום: לא עצרנו פיגועים על הצירים שהובילו להתנחלויות.

דני יתום: לא עצרנו פיגועים במעברים בין מצרים לרצועת-עזה ובין ישראל לרצועת-עזה.

דני יתום: ידענו הרבה מאוד פיגועים, ולצערי הרב, לא מעט נפגעים.

דני יתום: יש דרכים אפקטיביות לעצור את הברחת האמל"ח אל תוך רצועת-עזה.

דני יתום: לדעתי, זה לא מקרה שהמצרים אינם עושים כמעט דבר על מנת לעצור את ההברחה הזאת.

צבי הנדל: - - - הם צריכים כוחות נפש - - -

דני יתום: זאת לא טעות, חברי חבר הכנסת צבי הנדל.

דני יתום: אני אומר לך, שהטעות הגדולה תהיה אם נחזור היום לרצועת-עזה.

דני יתום: זו תהיה טעות גדולה שבעתיים מהמצב שבו אנחנו נמצאים היום.

דני יתום: זאת עמדתי.

דני יתום: אני אומר לך שזאת עמדתי בצורה הישרה – ובוודאי הישירה ביותר.

דני יתום: בכך אני מאמין.

דני יתום: זאת עמדתי.

דני יתום: נדמה לי שלאור הניסיון הדל שצברתי, לאחר 33 שנות שירות בצבא ועוד שנים במוסד ובלשכת ראש הממשלה, יש לי ניסיון מסוים שאני יכול לבסס עליו את דברי.

דני יתום: אין תוכנית שכל-כולה רק יתרונות.

דני יתום: לכל אחת מהתוכניות יש יתרונות וחסרונות, וחייבים לבחון את היתרונות והחסרונות.

דני יתום: כשאני בוחן את היתרונות והחסרונות, אני מציע להפעיל לחץ גדול על המצרים, לתבוע מהמצרים - לא תוך כדי כך שאנחנו פונים אליהם כפי שאנחנו רגילים לפנות אליהם, מחשש שמא הם ייעלבו וכתוצאה מכך ייפגעו היחסים בין ישראל למצרים.

דני יתום: מצרים התחייבה לפעול ולעשות ככל יכולתה על מנת שלא יועבר אמל"ח בלתי לגלי – וכל אמל"ח שעובר הוא בלתי לגלי, לא חוקי – מתוך מצרים לרצועת-עזה.

דני יתום: המצרים לא עושים את זה.

דני יתום: אנחנו צריכים לתבוע את זה.

דני יתום: ארצות-הברית, שהיא שושבינה להסכם, צריכה לתבוע את זה מהם.

דני יתום: הקהילה הבין-לאומית צריכה לתבוע את זה מהם.

דני יתום: ותחת לחץ דיפלומטי בין-לאומי גדול, אני משוכנע שהמצרים יחשבו פעמיים.

דני יתום: הנושא השני הוא העוני וההחלטה להקפיא את הצמדת הקצבאות.

דני יתום: אני חושב שאנחנו צריכים להילחם נגד ההחלטה הזאת.

מגלי והבה: אני רק מציע שתסכם את הדברים, כי הזמן הסתיים.

דני יתום: גזלת ממני שתי שניות כעת, אדוני היושב-ראש.

מגלי והבה: אתה תקבל חצי דקה.

דני יתום: תודה רבה.

דני יתום: נכון, באופן אישי אני נגד הקפאת הקצבאות.

דני יתום: אני חושב שהתהליך הזה לא נכון.

דני יתום: אלה קצבאות שהיו צמודות בעבר לשכר הממוצע במשק.

דני יתום: הן הופחתו לאחר מכן על-ידי הצמדתן למדד, וכתוצאה מכך חלה בהן שחיקה של 2% מדי שנה.

דני יתום: הקפאת הצמדתן למדד תוסיף על שחיקת 2% – ומדובר ב-2% כל שנה, ובעשר שנים זה מגיע ל-20% – גם את השחיקה כתוצאה מהצמדתן למדד.

דני יתום: אני מקווה מאוד שבדיאלוג שאנחנו, חברי מפלגת העבודה, מקיימים עם שר האוצר, נצליח להסיר לפחות את הגזירה הזאת.

דני יתום: תודה.

מגלי והבה: תודה לחבר הכנסת דני יתום.

מגלי והבה: אני מזמין את חבר הכנסת חיים אמסלם מש"ס.

מגלי והבה: בבקשה.

מגלי והבה: אחריו יהיה חבר הכנסת צבי הנדל, ואחריו - חבר הכנסת יצחק גלנטי.

מגלי והבה: בבקשה.

חיים אמסלם: אדוני היושב-ראש, חברי חברי הכנסת, רבותי, העיתוי של הצעת האי-אמון של סיעת הליכוד אינו במקומו, לדעתי.

חיים אמסלם: הוא בא דווקא כאשר פורסם בימים האחרונים בכלי התקשורת על הפעולות המסיביות של צה"ל במעבר רפיח ובציר פילדלפי - חשיפת המנהרות להברחת אמצעי לחימה ופיצוצן.

חיים אמסלם: אכן, יש עוד רבות לפעול בנושא, אולם כאן המקום לשבח דווקא את לוחמי צה"ל ומפקדיו, העושים לילות כימים במסירות נפש כדי למנוע פיגועים והברחת אמצעי לחימה ולשמור על גבולה של מדינת ישראל.

חיים אמסלם: הדרכים שבהן הם פועלים – הלוא בחלקן הן גלויות ועל חלקן יפה השתיקה.

חיים אמסלם: עם זאת, אני קורא לממשלה להמשיך בפעילותה על מנת לטפל ביד חזקה בהברחות האמל"ח ממצרים לעזה, כדי שלא ניאלץ, חבר הכנסת יתום, לחזור לשם פעם נוספת, ומחוסר ברירה.

חיים אמסלם: דרכי ההברחה של אמצעי הלחימה הן רבות, וארגוני הטרור עושים מאמצים עילאיים להבריח כמויות של נשק על מנת לפגוע ולהכין תשתית מלחמתית נגד צה"ל.

חיים אמסלם: אך כפי שאמרתי בתחילת דברי, ולאור הפרסומים, צה"ל עושה את מלאכתו נאמנה.

חיים אמסלם: ברצוני לפנות לשלטונות המצריים ולהתריע בפניהם על המצב המסוכן ועל אמצעי הטרור הרבים והאפשרות שהטרור המסוכן הזה ינוע גם בארצם.

חיים אמסלם: מדינת ישראל חייבת להעביר שוב ושוב מסרים אלה למצרים.

חיים אמסלם: נדע כולנו שאם מצרים אכן תעשה את כל המאמצים כפי שמדינת ישראל וצה"ל עושים כדי לעצור את ההברחות, אזי תהיה רגיעה אמיתית בגבולות שבין המדינות, והשקט כמובן יהיה גם במצרים עצמה.

חיים אמסלם: בנושא החברתי, אדוני היושב-ראש - ממשלת ישראל ושרי הממשלה מסיעתי, סיעת ש"ס, ובראשם השר אליהו ישי, עושים ומטילים את כל כובד משקלם כדי למנוע פגיעות ולהסיר חששות מעל שכבות המצוקה והעוני בישראל.

חיים אמסלם: יש הישגים רבים ויפים, ועצם ההישג למנוע את המשך הקיצוצים בקצבאות הילדים שהשיגה תנועת ש"ס בממשלה מוכיח שש"ס בממשלה בולמת ונלחמת למען שכבות המצוקה.

חיים אמסלם: אין שום ספק שלא די בכך.

חיים אמסלם: לא הסתיימו הבעיות הקשות והגזירות הנוראיות שהוטלו על המגזרים והשכבות החלשות על-ידי ממשלות ישראל השונות.

חיים אמסלם: רק לאחרונה פורסם כי השר משולם נהרי מתכוון לבצע רפורמות בנושא החינוך והרווחה, כמי שממונה היום על התקציבים של נושאים אלה במשרד האוצר.

חיים אמסלם: אני תקווה, ואין בלבי ספק, שעמידתם האיתנה והדרך שמובילה ש"ס למען השכבות החלשות ולמען משפחות המצוקה אכן יביאו בסופו של דבר רווחה ואור לשכבות החלשות.

חיים אמסלם: אולי אין אנו פועלים ברעש רב ובפופוליזם תקשורתי, אבל הוכחנו ונוכיח את ההישגים בקבלות.

חיים אמסלם: תודה לך, אדוני היושב-ראש.

מגלי והבה: תודה, חבר הכנסת חיים אמסלם.

מגלי והבה: אני מזמין את חבר הכנסת צבי הנדל.

מגלי והבה: בבקשה.

צבי הנדל: מכובדי היושב בראש, אדוני השר, חברות וחברי הכנסת, שני נושאים מרכזיים עומדים היום בהצעות האי-אמון, ושניהם הנושאים המרכזיים שעליהם גם הלכנו לבחירות.

צבי הנדל: הראשון הוא העניין החברתי והשני הוא נושא הביטחון.

צבי הנדל: הקמפיין האדיר שעשתה הממשלה הקודמת, שאחד הדַבָּרים המרכזיים שלה הוא ראש הממשלה הנוכחי, שלא הפסיק לשבח תחת כל מיקרופון רענן את המהלך האדיר הזה של גירוש ועקירת יהודים מאדמתם, תוך החרבת מפעל חייהם - הוא היום ראש הממשלה.

צבי הנדל: לא היתה שאלה שאם אנחנו עוקרים את גוש-קטיף אי-אפשר להישאר בציר פילדלפי.

צבי הנדל: ומי שהציע את ההצעה הזאת - או שהוא משקר, או שאין לו באמת מושג על מה מדובר.

צבי הנדל: כי מי שמכיר את הנתונים בשטח יודע שאי-אפשר להציע הצעה כזאת.

צבי הנדל: חבר הכנסת דני יתום, כבר 13 שנים אנחנו לא נמצאים בחבל-עזה.

צבי הנדל: היה רק גוש-קטיף.

מגלי והבה: חבר הכנסת כהן.

צבי הנדל: אני בטוח שחבר הכנסת כהן מקשיב לכל מלה שלי, כי הרי הוא השר המייצג את הממשלה וחשוב לו לשמוע מה אני אומר.

צבי הנדל: חבר הכנסת דני יתום, בעזה ויריחו תחילה קבע ראש הממשלה יצחק רבין, זיכרונו לברכה, את קו הסיום של התהליך.

צבי הנדל: שם לא היו פעימות ולא היו שלבים; הוא עשה את מה שהוא חשב שנכון לעשות.

צבי הנדל: נכון, היו לו תוכניות נוספות – על נצרים, אודה ולא אבוש, לצערי הגדול, אבל לא על גוש-קטיף.

צבי הנדל: הוא גם אמר את זה לא אחת מעל הבמה הזאת.

צבי הנדל: אני לא חושב שהוא היה מגדולי הטיפשים במדינה הזאת, וגם לא מהמבינים הקטנים ביותר בביטחון – מי שמדבר על ביטחון.

צבי הנדל: אבל מי שאין לו הערכים הבסיסיים, מי שלא מבין שאנחנו נמצאים בארץ הזאת כי היא שלנו, ומנסה לברוח מהטרור – מי שבורח מהטרור, הטרור ירדוף אחריו.

צבי הנדל: איזה מין חוצפה יש לנו לבקש מהמצרים – או איזה מין טיפשות – שהם יילחמו נגד אחיהם הערבים בשביל לשמור על מדינת ישראל?

צבי הנדל: ויש לנו עוד התמימות הזאת, שיעמדו חברי הכנסת וידרשו בתוקף – אנחנו נדרוש מהמצרים.

צבי הנדל: אה, באמת, מי חי בעננים, באשליות?

צבי הנדל: המצרים יילחמו באחיהם כדי לשמור עלינו?

צבי הנדל: הרי אין ספק שהממשלה החליטה עכשיו להיכנס כי חרב היתה מונחת על צווארנו.

צבי הנדל: הרי אין הודאה יותר גדולה בטעות מכך שצה"ל נמצא עכשיו – מעט מדי, מאוחר מדי – בציר פילדלפי, אבל הבינו, וכוחות הביטחון הסבירו להם: אין יותר משחקים.

צבי הנדל: גירוש היהודים מגוש-קטיף מכה בנו בענק – גם מוסרית, גם כלכלית באנשים מסוימים, אבל גם ביטחונית.

צבי הנדל: כשאין ערכים העם נפרע, ובאין חזון, לצערי הגדול, אנחנו נענשים.

צבי הנדל: אנחנו כאלה קטנים שהמצרים צריכים לשמור עלינו – להילחם נגד אחיהם?

צבי הנדל: אבל כשיש תבוסתנות, היא בכול; ואז גם לעניים לא דואגים, גם לזקנים לא וגם לילדים לא.

צבי הנדל: הכול חלש.

צבי הנדל: צר לי על ידידי הטוב אביגדור ליברמן, שהולך להציל אחד מראשי הממשלה – אם לא אחד מהם, אולי הכי – ראש הממשלה הגרוע ביותר שהיה לנו אי-פעם.

יואל חסון: היו גרועים יותר.

צבי הנדל: לא היה יותר גרוע.

צבי הנדל: מעולם.

צבי הנדל: איך הוא הספיק, באיזו זריזות, באיזו הצלחה אדירה, בזמן כל כך קצר, להוביל את המדינה לאחד המצבים המקרו-ביטחוניים הכי מסובכים, כמו זה שאנחנו נמצאים בו, ובמקום להציל את מעט כושר ההרתעה שעוד נשאר לנו, הרס ושבר אותו ברמיסת הגרגירים האחרונים שבגללם עוד פחדו מאתנו קצת.

צבי הנדל: לי אין ספק שזה לא פופוליזם היום להציע אי-אמון.

צבי הנדל: זה הצורך המיידי – עם כל האי-רצון שלי בבחירות, ועם כל הרצון העז ביציבות שלטונית, כמו שאמר בשבוע האחרון ידידי אביגדור ליברמן תחת כל עץ רענן.

צבי הנדל: אני בעד יציבות שלטונית, אבל השיטה היא שיהיה מנהיג שיודע להוביל מדינה, שיש לו איזה חוט שדרה, שיש לו אמת כלשהי, שמאמין שהארץ הזאת שייכת לעם היהודי וצריך להגן על זה.

צבי הנדל: לא בצורה תבוסתנית כזאת, שמביאה עלינו גם טרור, גם חולשה וגם בעיות כלכלה.

צבי הנדל: לכן אני חושב שצריך להצביע אי-אמון בממשלה.

מגלי והבה: תודה לחבר הכנסת צבי הנדל.

מגלי והבה: אני מזמין את חבר הכנסת יצחק גלנטי.

מגלי והבה: בבקשה.

מגלי והבה: אחריו - חבר הכנסת משה גפני.

יצחק גלנטי: אדוני היושב-ראש, חברי כנסת נכבדים, יש כאן שר?

צבי הנדל: כן, הנה, שם מאחור.

צבי הנדל: הוא קטן, אבל הוא שר גדול.

מגלי והבה: השר כהן, מדברים אליך.

מגלי והבה: איפה השר אדרי?

מגלי והבה: אדוני השר יעקב אדרי, תפוס נא את מקומך.

יצחק גלנטי: רבותי, אין בדברי משום תמיכה בהצעות האי-אמון, ועם זאת, דברי ביקורת הם מחויבי המציאות.

יצחק גלנטי: אתחיל את דברי במונח "משענת קנה רצוץ".

יצחק גלנטי: משענת קנה רצוץ היא כינוי למישהו שאי-אפשר לסמוך עליו, אדם שבשעת מבחן מתברר שאין בו כל תועלת, שעלול להיות לרועץ לבוטחים בו.

יצחק גלנטי: הצירוף מופיע במלכים ב', פרק י"ח, פסוק כ"א, ובישעיהו, פרק ל"ו, פסוק ו': "הנה בטחת על משענת הקנה הרצוץ הזה, על מצרים, אשר יסמך איש עליו ובא בכפו ונקבה".

יצחק גלנטי: בדיוק כפי שכתוב בפסוק זה, מאז יצאנו מרצועת-עזה והשארנו את הסמכות על ציר פילדלפי בידי המצרים היה ברור כשמש כי המצרים הם משענת קנה רצוץ וכי אין לנו יכולת לסמוך עליהם שיעשו את עבודתם נאמנה.

יצחק גלנטי: אולם נראה שהממשלה היתה חייבת בשעתה ללכת לקראת האירופים, שהפעילו לחץ.

יצחק גלנטי: טוב שעד לרגע זה ההחלטה לא עלתה לנו בדמים, אולם אין להמתין שזה יקרה; יש לפעול מיידית להפסיק את הברחת הנשק מציר פילדלפי.

יצחק גלנטי: צריך לעשות את המאמצים ולמצוא את הדרכים להתמודד עם הנושא, ובלי שנמצא את עצמנו שוב לחוצים ברצועה צרה וחושפים את חיילינו לאש האויב.

יצחק גלנטי: יש להפיק את הלקחים המתאימים מהתקופה שבה היינו שם כדי שלא לחזור על הטעויות וכדי למנוע טעויות חדשות.

יצחק גלנטי: מכאן נראה שהדרך האופטימלית תהיה להיכנס מחדש בכל פעם ולנקות את השטח, אלא אם כן צה"ל יוכל לספק אלטרנטיבה טובה יותר.

יצחק גלנטי: אין לחכות עם הפתרון ולשבת בחיבוק ידיים, ואין לאפשר כמובן את התעצמות האויב.

יצחק גלנטי: עד עכשיו לא הציעה האופוזיציה שום אלטרנטיבה ראויה כדי לפתור את הבעיה, ובל נשכח – כאשר הליכוד היה בשלטון שילמנו בדמים על שהותנו בציר פילדלפי.

יצחק גלנטי: לכן יש לנקוט צעדים מיידיים לפתרון הבעיה, אולם אין מקום לטענה כי הממשלה הנוכחית אינה מעוניינת במציאת פתרון.

יצחק גלנטי: ההיפך הוא הנכון; הבעיה הביטחונית היא בעיה המשותפת לכולנו, קואליציה ואופוזיציה כאחת.

יצחק גלנטי: כעת עלי לציין, בנושא החברתי, כי מפלגת גיל תיאבק בכל כוחה כדי למנוע את הקפאת ההצמדה של קצבאות הילדים וקצבאות הזיקנה למדד.

יצחק גלנטי: נעשה ככל יכולתנו כדי לשכנע את הממשלה ואת האוצר להצמיד את הקצבאות לשכר הממוצע.

יצחק גלנטי: המלחמה בצפון הקפיאה למעשה את רוב העשייה החברתית ואת מאבקנו בפגיעה ההיסטורית בידי שר האוצר לשעבר ויושב-ראש האופוזיציה כיום, חבר הכנסת בנימין נתניהו.

יצחק גלנטי: נשמח לפעול בשיתוף פעולה במסגרת המדיניות החברתית שהבטיחה מפלגת העבודה.

יצחק גלנטי: סיעת גיל חרתה על דגלה את המאבק החברתי ואת הבטחת הזכויות של ציבור הגמלאים בישראל.

יצחק גלנטי: בהמשך להסכמות שהושגו בהסכמים הקואליציוניים, סיעת גיל תפעל במרץ כדי להנהיג חוק שיבטיח פנסיה לכל אזרח במדינת ישראל.

יצחק גלנטי: אנו, חברי סיעת גיל, מתחייבים לדאוג כי ההסכמים הקואליציוניים ימומשו במלואם; סיעתנו חרתה על דגלה את האג'נדה החברתית, ונמשיך לקדם אותה ככל שנוכל.

יצחק גלנטי: הצעותיו של חבר הכנסת הרב פרוש למימון סדר-היום החברתי הועלו בעבר כמה פעמים על-ידי חברי הכנסת של גיל, ולכן אין כל חדש בהצעות אלה.

יצחק גלנטי: מה שנדרש מהממשלה ומהאוצר הוא ליישם אותן, וכך תוסר בעיית העוני והאי-שוויון בחברה הישראלית.

יצחק גלנטי: מלחמת לבנון משמשת עלה תאנה למחדלי האוצר בנושאים החברתיים.

יצחק גלנטי: אין להתנות את הטיפול בעוני בישראל בשיפור התל"ג, כדברי כבוד השר יעקב אדרי.

יצחק גלנטי: תודה רבה.

מגלי והבה: תודה לחבר הכנסת יצחק גלנטי.

מגלי והבה: אני מזמין את חבר הכנסת משה גפני.

מגלי והבה: אחריו - חבר הכנסת רן כהן, ויסגור את הרשימה חבר הכנסת דב חנין.

מגלי והבה: בבקשה.

מגלי והבה: חמש דקות.

משה גפני: אדוני היושב-ראש, חברי הכנסת, הקשבתי לדבריו של חברי חבר הכנסת יצחק גלנטי ושמעתי שהוא אומר שסיעת גיל תעמוד בכל תוקף על יישום ההסכם הקואליציוני.

משה גפני: אני מבקש, חבר הכנסת גלנטי, לקרוא לך סעיף בהסכם הקואליציוני שסיעת קדימה חתומה עליו אתכם.

משה גפני: סעיף 34 להסכם שלכם מדבר על כך שכל שינוי בחוק-יסוד וכל חקיקת חוק-יסוד ייעשו אך ורק בהסכמת כל סיעות הקואליציה שתוקם.

משה גפני: דהיינו, אם מישהו מחליט להביא חוק-יסוד לשינוי שיטת הממשל, הוא צריך לקבל את ההסכמה שלכם; הוא לא יכול להביא את השינוי לממשלה עד שמתקיים דיון אתכם ואתם מודיעים שאתם תומכים בו.

יצחק גלנטי: לא נאמר שאנחנו תומכים בזה.

יצחק גלנטי: נאמר שאצלנו מתקיים דיון.

יצחק גלנטי: אם תמכו בזה – זאת היתה דעה פרטית של מי שאמר.

משה גפני: לא, לא, חבר הכנסת גלנטי, אני מסכים אתך, אני יודע את עמדתכם, אין לי ויכוח אתכם על העמדה.

משה גפני: יש לי שאלה על מה שאמרת – שסיעת גיל עומדת על יישום ההסכם הקואליציוני.

משה גפני: אני שואל למה אתם לא עומדים על יישום סעיף 34 בהסכם הקואליציוני שלכם, כשראש הממשלה, כדי להכניס את אביגדור ליברמן לקואליציה, הביא להחלטת הממשלה – בניגוד להסכם הקואליציוני אתכם – חוק-יסוד לשינוי שיטת הממשל, ברוב זעום של 12 חברים נגד 11.

יצחק גלנטי: בוא נמתין ונראה - - -

משה גפני: לא, אין להמתין.

משה גפני: יש הפרה של ההסכם הקואליציוני.

יעקב אדרי: סוכם שזה יהיה בהסכמה - - -

משה גפני: לא סוכם.

יעקב אדרי: סוכם שזה יהיה בהסכמה, את זה הרב גפני לא מוסיף.

משה גפני: לא לא לא, אין אפשרות, על-פי ההסכם הקואליציוני, להביא חוק-יסוד לשינוי שיטת הממשל – לשינוי שיטת המשטר – בלא הסכמת כל הסיעות המרכיבות את הקואליציה, דהיינו, לא יכולים להביא להחלטת ממשלה חוק – ואני הייתי שותף להרבה מאוד הסכמים קואליציוניים.

משה גפני: אגב, יש לי טענות לא רק אליכם; סיעת העבודה, שחתמה על הסכם קואליציוני – סעיף 33 בהסכם עם מפלגת העבודה: הצדדים מסכימים כי כל שינוי בחוק-יסוד וכל חקיקה של חוק-יסוד בכל הצעה – שאינה רלוונטית לענייננו – הכול צריך להיעשות בהסכמה - - -

צבי הנדל: גפני, אני מתנצל, הפסדתי את הדברים.

צבי הנדל: אתה יכול להתחיל מההתחלה?

משה גפני: אני ממשיך.

יעקב אדרי: עברנו מספיק.

משה גפני: זאת אומרת, חבר הכנסת גלנטי, היות שאתה איש הגון ואמין, דע לך שהממשלה היא לא כזאת.

משה גפני: סיעת קדימה וראש הממשלה – כשנוח לראש הממשלה לצרף לקואליציה את אביגדור ליברמן הוא מצפצף על סיעת גיל ועל סיעת העבודה.

משה גפני: הוא יודע שלא תפרשו מהקואליציה בגלל זה, ולכן, כל שותף לקואליציה הזאת – נראה לי שכשיש הסכם קואליציוני זה טוב כדי להיכנס לקואליציה ולקבל תפקידים, אבל לא טוב בשביל יישום.

משה גפני: אבל לא די בכך.

משה גפני: ראיתי עוד הסכם קואליציוני – הסכם שלישי: ההסכם עם ש"ס.

משה גפני: גם בהסכם עם ש"ס יש סעיף שאומר את אותו דבר – שלא יחוקק חוק-יסוד בלי הסכמה של כל מרכיבי הקואליציה.

משה גפני: דהיינו, אם סיעת ש"ס אומרת:

משה גפני: אני מתנגדת לתיקון חוק-היסוד של שינוי שיטת המשטר – של שינוי שיטת הממשל – אי-אפשר להביא אותו לממשלה.

משה גפני: והנה, למרבה ההפתעה, ביום ראשון, דהיינו אתמול, הגיעה לממשלה הצעת חוק-יסוד לשינוי שיטת הממשל.

משה גפני: ארבעת שרי ש"ס הצביעו נגד, ונשארו בממשלה אף שהפירו את ההסכם הקואליציוני אתם.

משה גפני: אמרתי: לא נורא, בסדר, ישנו את המשטר.

משה גפני: לא נורא.

משה גפני: אגב, זה יגיע לכנסת – חבל על הזמן, אתם הרי יודעים מה שיקרה.

משה גפני: הרי אין לממשלה אפילו פסיק של כוח בכנסת.

משה גפני: יביאו את הנה, מי יצביע בעד?

יעקב אדרי: - - -

משה גפני: אף אחד לא יצביע בעד.

משה גפני: זה סתם, אבל איך בזים לכם.

משה גפני: אבל בהסכם עם ש"ס מצאתי עוד משהו, והוא כבר הדליק אצלי נורה אדומה.

אמנון כהן: מה?

אמנון כהן: מה מצאת?

משה גפני: אני אומַר.

מגלי והבה: חבר הכנסת אמנון כהן.

משה גפני: אני רוצה, דרך אגב, לספר לכם – לא כולם מודעים לזה כל כך, אבל בש"ס וביהדות התורה מאוד מודעים לזה – לא מכבר התקבלה החלטה שבתי-הספר שלנו, של יהדות התורה ושל ש"ס, החינוך העצמאי, "מעיין החינוך התורני", שמעוגנים בחוק, צריכים להיות מתוקצבים שווה - כמו כלל ילדי ישראל.

משה גפני: לאחרונה נמצא שיש לקונה בחוק, ולכן אם רשות מקומית צריכה לתקן חלון – היא צריכה לעבור ועדת תמיכות.

משה גפני: זה סיפור שבעצם ממוטט את החינוך החרדי.

מגלי והבה: נא לסיים.

יעקב אדרי: מעניין לשמוע את הרב גפני – מגיע ליהדות התורה גם.

משה גפני: הלכתי להסכם הקואליציוני, וכתוב שם שיחוקק חוק החינוך החרדי, והכול צריך להיות בשקיפות מלאה.

משה גפני: יפה, יפה מאוד.

משה גפני: לא משנה שעד לרגע זה, חצי שנה מאז הקמת הממשלה, אין חוק ואין נעליים; אין כלום.

משה גפני: אבל, חוק זה דבר מורכב ומסובך.

משה גפני: ציפיתי שכשמתעוררת בעיה כזאת, וצריך לפתור בעיה טכנית – החלטת ממשלה או תיקון זעיר לחוק – יש סעיף בהסכם הקואליציוני, סעיף 34 – חבר הכנסת כהן וחבר הכנסת מיכאלי – סעיף 34.

משה גפני: אם לא ייפתרו הבעיות האמורות, דהיינו הבעיה הזאת של הרשויות המקומיות, בתוך 60 יום מאז חתימת ההסכם הקואליציוני, לא 60 יום מהיום, היום אנחנו כבר הרבה אחרי 60 יום - -

אמנון כהן: מה יהיה?

משה גפני: - - תביא הממשלה הצעת חוק לתיקון הצעת חוק יסודות התקציב – שם מופיע תשמ"ה-1985, או בדיני הרשויות המקומיות - -

מגלי והבה: נא לסיים.

משה גפני: הנה, בזה אני מסיים.

משה גפני: - - שתעגן את חובת התקצוב של החינוך העצמאי ו"מעיין החינוך התורני" בישראל.

משה גפני: אדוני היושב-ראש, אתם בסדר, יש לכם תפקידים, אין ויכוח: מפלגת ג'ובים – זה בסדר גמור.

משה גפני: אבל זה שיש לכם הסכם והילדים שלנו ושלכם סובלים; זה שמתייחסים אליהם כאילו היינו איזו מדינה נחשלת – אני לא יודע, איזו מדינת העולם השלישי – מתייחסים לילדים החרדים כך שאם יורד גשם ונשבר חלון הרשות המקומית לא רשאית – היא רוצה, אבל היא לא רשאית – לתקן את זה, וזה נמצא בהסכם הקואליציוני שלכם.

משה גפני: הייתם צריכים לתקן את זה בתוך 60 יום.

משה גפני: אז עובדים עליכם עם שיטת הממשל, עובדים על כולם - -

אמנון כהן: - - -

מגלי והבה: תודה רבה.

משה גפני: - - אבל זה שאתם פוגעים בילדים שלכם – זה לא יסולח.

יעקב אדרי: ובכל זאת, תגיד איזה משפט על העוני.

מגלי והבה: תודה לחבר הכנסת משה גפני.

מגלי והבה: אני מזמין את חבר הכנסת רן כהן; במקומו ידבר חבר הכנסת אבשלום וילן.

מגלי והבה: בבקשה.

אבשלום וילן: כבוד היושב-ראש, רבותי חברי הכנסת, אני קורא שתי הצעות אי-אמון שעומדות כרגע לדיון – האחת עוסקת באוזלת ידה של הממשלה בטיפול בהברחה המסיבית של אמצעי לחימה לרצועת-עזה, והאחרת עוסקת בעוני ובהחלטה להקפיא את הצמדת קצבאות הילדים והזיקנה למדד.

אבשלום וילן: אין ספק ששתי הבעיות הן קשות.

אבשלום וילן: הכנסת אמצעי הלחימה לרצועת-עזה בשנה האחרונה היא בעיה קשה.

אבשלום וילן: האם הצורה החד-ממדית שבה אנחנו מטפלים בה נכונה?

אבשלום וילן: אינני בטוח.

מגלי והבה: חבר הכנסת אמנון כהן, איך זה היה אילולא היית סגן היושבת-ראש?

אבשלום וילן: האם ההסלמה – זה שאנחנו בעצם נגררים אחרי ה"חמאס" – מביאה אותנו לתוצאות הרצויות?

אבשלום וילן: אינני בטוח.

אבשלום וילן: בחודשים האחרונים הרגנו בעזה יותר מ-300 איש.

אבשלום וילן: זה מספר עצום.

אבשלום וילן: האם הגענו למשהו?

אבשלום וילן: האם מנענו את המשך כניסת חומרי החבלה, את המנהרות, את אגירת הנשק המסיבית שם?

אבשלום וילן: לצערי, לא.

אבשלום וילן: אנחנו לא מטפלים בסיבות, אנחנו מטפלים בסימפטומים.

אבשלום וילן: מניעת כניסה של חומרי חבלה לרצועת-עזה היא בעיה של הטווח הקצר.

אבשלום וילן: לצערי, הסכנה של "קטיושות" ושל מטענים ברצועת-עזה היא כנראה די מוחשית, וצריך להתמודד אתה, ודאי לא בצורה שבה אנחנו עושים את זה.

אבשלום וילן: אבל בעיית הקצבאות היא בעיה של הטווח הארוך.

אבשלום וילן: לא רק שמקפיאים את קצבאות הילדים ואת קצבאות הזיקנה – לפני שלוש שנים, במקום להצמיד אותן לשכר הממוצע במשק וכך להבטיח את הערך הריאלי שלהן, הצמדנו אותן למדד, וכך קורה שאנחנו שוחקים אותן בכל שנה ב-2% – עכשיו בכלל מקפיאים אותן.

אבשלום וילן: מפלגת הגמלאים, אפשר לחיות היום מקצבת זיקנה במדינת ישראל?

אבשלום וילן: לשם מה באתם עם אוגדה של שבעה מנדטים לכנסת אם לא כדי לשנות את זה?

אבשלום וילן: זאת חרפה לחברה – אני אומר לכם ביושר.

אבשלום וילן: גברתי היושבת-ראש, בעיית הטווח הקצר בעזה היא קשה, היא חמורה.

אבשלום וילן: עם "קטיושות" אפשר להתמודד.

אבשלום וילן: קשה, אבל נצליח.

אבשלום וילן: עם פערים חברתיים, עם מאות, ובשנים הקרובות אולי מיליון קשישים שלא מסוגלים להתקיים בכבוד – אי-אפשר לחיות.

אבשלום וילן: אם משהו ימוטט את החברה הישראלית, זה הפערים הכלכליים-החברתיים.

אבשלום וילן: אנחנו עכשיו אחרי מלחמת לבנון השנייה, ולצערי, אנחנו אולי עומדים לפני עוד עימותים.

אבשלום וילן: אנחנו שומרים על סולידריות?

אבשלום וילן: אנחנו מחזיקים סולידריות אמיתית בתוך החברה הישראלית?

אבשלום וילן: הסיפור הזה, של הקצבאות – העובדה שאנחנו היום המדינה המפגרת ביותר בעולם המערבי בכל הנושא הזה של שמירה על ההישגים החברתיים – זה נראה לכם רציני?

אבשלום וילן: לכן, אני מודה, אני מאמין שאפשר להתמודד עם כל הבעיות הביטחוניות הקשות, אבל איני רואה איך אפשר להתמודד עם השאלות החברתיות-הכלכליות כאשר הממשלה ממשיכה בקו הזה של הגדלת הפערים בין כל העשירונים.

אבשלום וילן: גברתי היושבת-ראש, ביומיים האחרונים אני שומע על פתרון קסם: פתרון הקסם הוא – הוקוס-פוקוס-מנדה-רוקוס – איווט ליברמן לממשלה.

אבשלום וילן: נו, אז תיפתר הבעיה של הכנסת חומרי חבלה לעזה, ייפתרו הבעיות החברתיות-כלכליות, יופצץ סכר אסואן, נגיע לפרת, ואם לא לפרת – לחידקל; על מי אתם עובדים בעיניים?

אבשלום וילן: אני שואל את חברי ממפלגת העבודה: לילד הזה פיללתם?

אבשלום וילן: עמיר פרץ, יושב-ראש המפלגה, איך אתה מסכים שאדם שמנוגד 180 מעלות להשקפתך הפוליטית – גם החברתית-הכלכלית וגם המדינית – ידור אתך באותה ממשלה?

אבשלום וילן: בעצם לא שאלו אתכם, צפצפו עליכם.

אבשלום וילן: לכן, גברתי היושבת-ראש, אני חושב שלא מהתחום המדיני, לא מהתחום הכלכלי-חברתי ולא מההוקוס-פוקוס-מנדה-רוקוס ליברמן תיוושע המדינה, וחבל שאתם על מסלול שייגמר במבוי סתום.

דליה איציק: תודה לך, חבר הכנסת וילן.

דליה איציק: אנחנו נחתום את הדיון עם חבר הכנסת דב חנין.

דב חנין: תודה רבה.

דב חנין: גברתי היושבת-ראש, כנסת נכבדה, לפני שאפתח את דברי אני רוצה לנצל את ההזדמנות ולברך את הציבור המוסלמי החוגג היום את עיד אל-פיטר: "כול עאם ואנתום בח'יר".

דב חנין: ברכה לציבור המוסלמי בשם כולנו בכנסת.

דב חנין: רבותי וגבירותי חברי הכנסת, עבר עלינו יום קשה נוסף, יום קשה נוסף בדרום, "קסאמים" בשדרות ושבעה אזרחים הרוגים ברצועת-עזה, שישה מהם בני משפחה אחת, שנהרגו מאש צה"ל.

דב חנין: יום קשה נוסף בעקבות הימים הקשים הקודמים.

דב חנין: בעזה נהרגים ילדים, נשים, אזרחים – הם נהרגים בשמנו; הרס וחורבן נגרמים בכל יום – הם נגרמים בשמנו; אין חשמל, אין מים – בשמנו.

דב חנין: ההרג וההרס האלה אסורים מבחינה מוסרית.

נסים זאב: אתה אסון למדינת ישראל.

דב חנין: מהי התכלית הפוליטית שלהם?

נסים זאב: אתה האסון שלנו.

דב חנין: חבר הכנסת זאב, האסון שלנו הוא מדיניות שמובילה את ישראל ואת עם ישראל ממלחמה למלחמה.

נסים זאב: אתה האסון הגדול ביותר – קומוניסט.

דליה איציק: חבר הכנסת נסים זאב.

דב חנין: מה התכלית הפוליטית של ההרג וההרס האלה, האם הם מקדמים את הביטחון?

דליה איציק: גברתי שרת החינוך.

דליה איציק: שר האוצר.

דליה איציק: סליחה, חבר הכנסת דב חנין, אני אחשיב לך את הזמן.

דליה איציק: חבר הכנסת משולם נהרי.

דליה איציק: סדרנים, אבקש לסגור את הדלתות.

דליה איציק: לא מדברים ביציעים.

דליה איציק: שנייה, אדוני.

דליה איציק: אני אחשיב לך את הזמן.

דליה איציק: בבקשה, אדוני.

דב חנין: יותר מ-300 הרוגים בעזה.

דב חנין: מהי התכלית הפוליטית של זה?

דב חנין: האם ההרג הזה מקדם את הביטחון?

דב חנין: האם ההרג הזה מקדם את השלום?

דב חנין: ואולי הם רק מעמיקים את השנאה ומחזקים את מעגל הדמים הנורא שאנחנו ושכנינו סובלים ממנו?

דב חנין: כמה נורא וכמה נכון – ההרג וההרס האיומים בעזה יולידו הרג והרס גם אצלנו, האם עוד לא למדנו זאת?

דב חנין: הספירה לאחור לקראת מלחמת עזה השנייה כבר החלה.

דב חנין: שרי המלחמה והאלופים במילואים מתחרים איש ברעהו - -

צבי הנדל: מי אשם בה?

דב חנין: - - אחד מציע לכבוש שליש מרצועת-עזה, אחר מציע לכבוש את ציר פילדלפי.

נסים זאב: - - - אי-אפשר לשמוע אותך.

נסים זאב: אפשר לקבל כאב בטן - - -

דב חנין: שוב מציעים לנו את פתרונות הפלא האלה של כניסה לביצה.

דב חנין: אבל הרי כשנכנסים לביצה שוקעים, ואז מציעים לנו להיכנס יותר עמוק ולשקוע יותר.

דב חנין: המלחמה בעזה היא תולדה של מדיניות סרבנות השלום.

דב חנין: בתחום המדיני ממשלת אולמרט היא ממשלת ימין מובהקת – לא לשלום עם סוריה, לא למשא-ומתן מדיני עם אבו-מאזן; במקום שלום, במקום משא-ומתן, מציעים לנו ספינים ובלופים.

דב חנין: אם לא נעצור את הכיוון הגרוע הזה ניאלץ לשלם את המחיר הנורא יחד עם שכנינו, בדם וגם בדמים.

דב חנין: בדמים, כי מלחמות עולות כסף, וכאשר בוחרים במדיניות של מלחמה זונחים כל אפשרות של שינוי חברתי ושל צדק חברתי.

דליה איציק: חברת הכנסת אורית נוקד, נא לשבת.

דב חנין: סדר-היום החברתי נקבר בלבנון, ובעזה יקברו אותו פעם נוספת.

דב חנין: וכך ממשיך העוני להתרחב: שכבות הביניים ממשיכות להישחק, שירותי הבריאות, החינוך והרווחה ממשיכים להידרדר, כי אין כסף – כי הפגזים, הטילים, הפצצות החכמות ושעות הסיכול הממוקד של חיל האוויר עולים הרבה כסף.

דב חנין: גם בתחום החברתי ממשלת אולמרט היא ממשלת ימין מובהקת.

דב חנין: ההחלטה על הקפאת הקצבאות היא דוגמה קשה אחת.

דב חנין: לפני כמה חודשים הציבור הישראלי הצביע בעד סדר-יום שונה לחלוטין; הציבור הצביע בעד סדר-יום חברתי וקיבל המשך של המלחמה בעניים במקום מלחמה בעוני.

דב חנין: הציבור הצביע בעד התקדמות מדינית וקיבלת סרבנות שלום ימנית מובהקת.

דב חנין: מהלך צירופו של ליברמן לממשלה הופך את ממשלת הימין הזאת לממשלת ימין קיצוני.

דב חנין: ליברמן מציע את הפתרונות הפשוטים של הימין הקיצוני: להרוס שכונות ולהפוך אותן למגרשי כדורגל; לטרנספר את אום-אל-פחם החוצה מישראל; לשחרר את ראש הממשלה מהכנסת ולשחרר את כולנו מהדמוקרטיה.

דב חנין: הוא מתמנה לשר-על אסטרטגי, ואני מתחלחל לחשוב על האסטרטגיה שלו.

דב חנין: הוא כבר הציע לנו פעם פשוט להרוס את סכר אסואן.

צבי הנדל: מה רע בזה?

דב חנין: אומר לך מה רע בזה.

דב חנין: כתב פעם סי-אס לואיס, ואני מצטט מהזיכרון: הדרך לגיהינום היא מדרון אטי ונוח.

דב חנין: קל מאוד ללכת בו וקל מאוד להחליק בו.

דב חנין: כמה אנחנו צריכים את מי שידע להתייצב ולהגיד לנו בצורה ברורה, ברגע הנכון: עצור, עצור.

דב חנין: נעצור את הממשלה הזאת בגלל האסונות שהיא כבר הסבה.

דב חנין: נעצור את הממשלה הזאת לפני האסון הבא.

דב חנין: נביע בה היום אי-אמון.

דב חנין: תודה רבה.

דליה איציק: תודה, אדוני.

דליה איציק: חברי חברי הכנסת, אדוני ראש הממשלה, חברי השרים, נא לשבת.

דליה איציק: אנחנו עוברים להצבעה.

דליה איציק: שתי הצבעות נפרדות.

דליה איציק: תחילה נצביע על הצעת סיעת הליכוד להביע אי-אמון בממשלה בשל אוזלת ידה בטיפול בהברחה המסיבית של אמל"ח.

דליה איציק: חברי חברי הכנסת, אנחנו מצביעים.

דליה איציק: הצבעה מס' 1 בעד הצעת סיעת הליכוד להביע אי-אמון בממשלה – 22 נגד – 43 נמנעים - 8 הצעת סיעת הליכוד להביע אי-אמון בממשלה לא נתקבלה.

דליה איציק: חברי חברי הכנסת, אני קובעת שהצעת אי-האמון מטעם סיעת הליכוד לא נתקבלה.

דליה איציק: אנחנו עוברים להצבעה נוספת, הצעת סיעות יהדות התורה - האיחוד הלאומי - מפד"ל להביע אי-אמון בממשלה בשל העוני וההחלטה להקפיא את הצמדת קצבאות הילדים והזיקנה למדד.

דליה איציק: חברי הכנסת, אנחנו עוברים להצבעה.

דליה איציק: הצבעה מס' 2 בעד הצעת סיעות יהדות התורה - האיחוד הלאומי - מפד"ל להביע אי-אמון בממשלה – 22 נגד – 44 נמנעים - 8 הצעת סיעות יהדות התורה - האיחוד הלאומי - מפד"ל להביע אי-אמון בממשלה לא נתקבלה.

דליה איציק: חברי הכנסת, אני קובעת שהצעת האי-אמון מטעם סיעת יהדות התורה לא נתקבלה.

דליה איציק: חברי הכנסת, נא לשבת.

דליה איציק: אני רואה שסיעת ישראל ביתנו לא השתתפה בדיון.

דליה איציק: היא מבקשת לנמק את הימנעותה במסגרת זמן של חמש דקות.

דליה איציק: לפיכך, חברת הכנסת אסתרינה טרטמן, בבקשה.

גלעד ארדן: כולם יודעים למה כלה נכנסת לחופתה אז מה יש להסביר?

דליה איציק: יודעים גם למה חתן נכנס לחופה, לא רק כלה.

דליה איציק: חברי הכנסת, נא הקשבתכם.

דליה איציק: תמתיני בסבלנות.

דליה איציק: אדוני, השר איתן.

דליה איציק: סדרנים, לא לאפשר לאף אחד לעמוד.

דליה איציק: חבר הכנסת משולם נהרי, זאת הפעם השנייה שאני מעירה לך בתוך שתי דקות.

דליה איציק: אנא ממך.

דליה איציק: בבקשה, חברת הכנסת טרטמן.

אסתרינה טרטמן: תודה לך, גברתי היושבת-ראש.

אסתרינה טרטמן: גברתי היושבת-ראש, חברות, חברים, חברי כנסת נכבדים, ברשותכם, אני מצטטת: "המצרים יודעים מי המבריחים ולא מטפלים בהם.

אסתרינה טרטמן: הם קיבלו גם מודיעין בעניין הזה מאתנו.

אסתרינה טרטמן: מאז אוגוסט האחרון" – אני מדברת על לפני חודש וחצי, חודשיים – "הוברחו ממצרים 4 טונות חומרי נפץ תקני, מאות רובים ורבבות כדורים ועוד סוגי אמצעי לחימה ותחמושת שאיני רוצה לפרט.

אסתרינה טרטמן: מאז אוגוסט 2005 ועד אוגוסט 2006 הוברחו עוד 15 טונות חומר נפץ תקני".

אסתרינה טרטמן: זה חלק מדבריו של מר יובל דיסקין, ראש השב"כ, לפני כחודש ימים.

אסתרינה טרטמן: ככל שהדבר יישמע אירוני, ציר פילדלפי הוקם דווקא כרצועת חיץ בת 20 קילומטרים, כדי להפריד בין עזה למצרים; רצועה שנקבעה בהסכמי אוסלו, וההגדרה שלה - - -

משה כחלון: אנחנו רוצים נימוק למה נמנעתם.

אסתרינה טרטמן: סבלנות, סבלנות.

אסתרינה טרטמן: ההגדרה שלה היא: לשם שמירה על ביטחונה של ישראל.

אסתרינה טרטמן: אנחנו שוב עדים לתוצאות הרות-אסון שאותם הסכמי אוסלו אומללים המיטו עלינו.

אסתרינה טרטמן: תאהב את זה, נכון?

אסתרינה טרטמן: זה אמיתי.

גלעד ארדן: שמעון פרס, שאתם הולכים לתמוך בו, הוא זה שעשה אותם.

אסתרינה טרטמן: חבל מאוד שהמחיר של אותו מצעד איוולת עולה לנו כל כך ביוקר, במחיר חיי אדם.

משה כחלון: חבל - - -

אסתרינה טרטמן: אני מדברת על דברים כואבים, אז לא נכון להתפרץ עכשיו.

אסתרינה טרטמן: אני מבינה שיש לכם כאב, אני מבינה את התסכול.

אסתרינה טרטמן: אני מבינה אתכם, אני חשה אתכם, אבל בואו נכבד לפחות את ההזדהות עם הדם שנשפך על הדברים האלה.

משה כחלון: הציניות כואבת.

גלעד ארדן: מתוך תסכול עצום שקולגות שלנו נשברים תחת לחץ.

אסתרינה טרטמן: זה שנים מבריחים אמל"ח ממצרים לרצועה.

אסתרינה טרטמן: עם הזמן שוכללו השיטות ובמהלך אינתיפאדת אל-אקצא הפכה חפירת מנהרות לאמצעי מרכזי בהחדרת חומר הנפץ לרצועה.

אסתרינה טרטמן: כל עוד היה הציר נתון לשליטת צה"ל היתה לצבא יכולת כלשהי להתמודד עם מציאות המנהרות.

אסתרינה טרטמן: יחד עם ההחלטה חסרת האחריות על מהלך של התנתקות חד-צדדית הוחלט, בהמלצת צה"ל, לפנות את ציר פילדלפי ולהעבירו לשליטה מצרית.

אסתרינה טרטמן: ההיגיון שעמד מאחורי אותה החלטה היה הפיכת הציר לרצועת ביטחון נוספת.

אסתרינה טרטמן: באותם ימים של התנתקות קשה שבנו והתרענו, ישראל ביתנו עם עוד סיעות בבית הזה, כי אין לאפשר לצה"ל לצאת מהציר, וכי יהיה זה חוסר אחריות להעביר את האחריות על הציר למצרים.

אסתרינה טרטמן: חברות וחברים, בתחושה קשה מאוד אני עומדת כאן היום ומסרבת להאמין שוב שהחזון שלנו התממש.

אסתרינה טרטמן: אני מסרבת להאמין למהירות שבה התממשו אותן תחזיות פסימיות שהיו לנו, שהחטיפה של החייל גלעד שליט היא רק חלק מהן.

אסתרינה טרטמן: מאז ההתנתקות ועד היום הוברחה לעזה כמות חסרת תקדים של 19 טונות חומר נפץ תקני, בעוד המצרים מעלימים עין מההברחות האלה.

אסתרינה טרטמן: חוסר השליטה של חיילינו על הציר הוא פגיעה קשה באפשרות למגר את מנהרות התופת האלה.

אסתרינה טרטמן: רק בשבועות האחרונים התגלו 13 מנהרות, ועל-פי הערכות של גורמים בצבא מדובר על סדר גודל של מאות מנהרות לאורך הציר.

אסתרינה טרטמן: לא יעלה על הדעת שעיר בישראל מופצצת ללא הרף ואין בידינו מענה צבאי על כך.

אסתרינה טרטמן: עלינו לקבל החלטה מושכלת ואחראית, שתחזיר את הכבוד למדינת ישראל, את הביטחון לאזרחיה ואת החוסן הלאומי שלנו לעמנו.

אסתרינה טרטמן: ההתנהלות השגויה, השזורה כחוט השני מאז הסכמי אוסלו לאורך השנים - - -

גלעד ארדן: של שמעון פרס - - -

אסתרינה טרטמן: אני מסכימה אתך.

אסתרינה טרטמן: דרך העקירה המכונה "התנתקות" והעובדה שמאז העקירה הואץ קצב החימוש לא הותירו את ישראל ביתנו אדישה.

אסתרינה טרטמן: ההיפך.

אסתרינה טרטמן: אנו מצביעים על המצב החולה שהממשלה נתונה בו ועל הצורך להשפיע ולשנות את ההתנהלות.

אסתרינה טרטמן: הצבעת אי-אמון היא אכן הליך דמוקרטי וכלי פרלמנטרי בידי האופוזיציה כדי למלא את תפקידה, אך לצערי בשנים האחרונות – ויודו בכך עמיתי חברי הכנסת – חל פיחות ניכר בכלי הזה.

אסתרינה טרטמן: בעבר, אני זוכרת בעלומי, כשהיתה מוגשת הצעת אי-אמון, העם כולו היה מתעורר, וכל הציבור היה נצמד אל מקלטי הרדיו.

אסתרינה טרטמן: כולנו היינו קשובים לדעת מה עלה בגורל הצעת האי-אמון.

אסתרינה טרטמן: ומה קורה היום?

אסתרינה טרטמן: מי שם לב לזה בכלל?

אסתרינה טרטמן: מה ההשפעה שיש לנו בהצבעות אי-אמון?

אסתרינה טרטמן: אנחנו רואים את התוצאות, ראינו אותן רק עכשיו.

גלעד ארדן: אז נבטל את כל המוסד הזה של פרלמנטריזם ואופוזיציה, מי צריך אותם בכלל?

אסתרינה טרטמן: אנחנו מסכימים.

אסתרינה טרטמן: שינוי החוק שיזמה ישראל ביתנו הוא כזה שדי מבטל את סוגיית הצבעות האי-אמון; הוא נותן חלופות טובות יותר, דמוקרטיות יותר ומעשיות יותר.

אסתרינה טרטמן: בשיקול דעת החליטה סיעת ישראל ביתנו להעמיד בראש סדר העדיפויות את הדאגה לעתיד העם והמדינה.

אסתרינה טרטמן: נושא זה הוא חלק בלתי נפרד – גם במחיר אלקטורט, כיסאות ותיקים.

אסתרינה טרטמן: כדי להשפיע – ידידי חבר הכנסת ארדן, אנחנו באמת רוצים להשפיע, כי אמרתי מעומק לבי את דברי על הנזקים שנגרמו לנו – כדי להשפיע בחרנו לפעול בדרך אחרת.

גלעד ארדן: מהי אותה החלטה שתשפיע?

גלעד ארדן: האופוזיציה מחכה לדעת, מהו המזור שעומד לבוא לטובת עם ישראל?

אסתרינה טרטמן: אני אגיד לך.

דליה איציק: חברת הכנסת טרטמן, את יודעת שאני עושה לך קצת פרוטקציה ואת כבר דקה אחרי הזמן.

אסתרינה טרטמן: השילוב בין שלושת קודקודי המשולש – הכרה בגודל הבעיה והצורך בשינוי; העדר ההשפעה של הצבעות האי-אמון ובחירת הדרך שקיבלנו בסיעת ישראל ביתנו כדי להשפיע – ואנחנו אומנם מאמינים שנוכל להשפיע – הוא שהוביל אותנו להימנע בהצבעה.

אסתרינה טרטמן: תודה רבה.

דליה איציק: תודה לך, גברתי.

דליה איציק: חברי הכנסת, אזכירכם כי מחר תתקיים אזכרה במלאות חמש שנים לרצח גנדי.

דליה איציק: יש איזה נוהג פסול שהשתרש כאן בשנים האחרונות – בימי שלישי חברי הכנסת לא מגיעים לבניין.

דליה איציק: זה לא לכבודו של האיש, לא לכבודה של המשפחה ולא לכבודה של הכנסת.

דליה איציק: הינכם מתבקשים להתייצב מחר.

דליה איציק: תודה לכם.

דליה איציק: אנחנו ממשיכים בסדר-היום.

דליה איציק: בבקשה, אדוני המזכיר.

דליה איציק: חבר הכנסת מגלי והבה מחליף אותי.

דליה איציק: אנחנו עוברים לנושא הבא - החלת דין רציפות.

דליה איציק: ["דברי הכנסת", מושב ראשון, חוב' י"ד, עמ' 2509.

דליה איציק: ]

מגלי והבה: חברי הכנסת, אנחנו עוברים ישר להצבעה על הבקשה להחיל דין רציפות על הצעת חוק לתיקון פקודת הטבק (מס 5), התשס"ה-2005.

מגלי והבה: אנחנו מצביעים.

מגלי והבה: הצבעה מס' 3 בעד הודעת הממשלה – 18 נגד – אין נמנעים – אין הודעת הממשלה על רצונה להחיל דין רציפות על הצעת חוק לתיקון פקודת הטבק (מס' 5), התשס"ה-2005, נתקבלה.

מגלי והבה: 18 בעד, אין מתנגדים ואין נמנעים.

מגלי והבה: אני קובע כי הצעת חוק לתיקון פקודת הטבק (מס' 5), התשס"ה-2005, עוברת לוועדת הכלכלה לשם הכנתה לקריאה שנייה ולקריאה שלישית.

מגלי והבה: אנחנו עוברים להצבעה על הצעת חוק ניירות ערך (תיקון מס' 32) (מידע פנים ותרמית במכשירים פיננסיים נגזרים), התשס"ו-2005.

מגלי והבה: הצבעה מס' 4 בעד הודעת הממשלה – 16 נגד – אין נמנעים – אין הודעת הממשלה על רצונה להחיל דין רציפות על הצעת חוק ניירות ערך (תיקון מס' 32) (מידע פנים ותרמית במכשירים פיננסיים נגזרים), התשס"ו-2005, נתקבלה.

מגלי והבה: 16 בעד, אין מתנגדים ואין נמנעים.

מגלי והבה: אני קובע כי הצעת חוק ניירות ערך (תיקון מס' 32) עוברת לוועדת הכספים לשם הכנתה לקריאה שנייה ולקריאה שלישית.

מגלי והבה: ["דברי הכנסת", מושב ראשון, חוב' י"ג, עמ' 2273.

מגלי והבה: ]

מגלי והבה: חברי הכנסת, אנחנו עוברים לנושא הבא:

מגלי והבה: הצבעה על הודעת ועדת הפנים ואיכות הסביבה על רצונה להחיל דין רציפות על הצעת חוק אוויר נקי לישראל, התשס"ו-2005.

מגלי והבה: בבקשה להצביע.

מגלי והבה: הצבעה מס' 5 בעד הודעת הוועדה – 20 נגד – אין נמנעים – אין הודעת ועדת הפנים ואיכות הסביבה על רצונה להחיל דין רציפות על הצעת חוק אוויר נקי לישראל, התשס"ו-2005, נתקבלה.

מגלי והבה: 20 בעד, אין מתנגדים ואין נמנעים.

מגלי והבה: אני קובע כי הצעת חוק אוויר נקי לישראל, התשס"ו- 2005, עוברת לוועדת הפנים ואיכות הסביבה לשם הכנתה לקריאה שנייה ולקריאה שלישית.

ראובן ריבלין: לדין רציפות.

מגלי והבה: אמרתי את זה בראשית הדברים.

מגלי והבה: תודה לך.

מגלי והבה: אציין את זה גם עכשיו.

מגלי והבה: אנחנו מצביעים גם על הודעת ועדת הפנים ואיכות הסביבה על רצונה להחיל דין רציפות על הצעת חוק לסילוק ולמיחזור צמיגים, התשס"ו-2005.

מגלי והבה: אנחנו עוברים להצבעה.

מגלי והבה: הצבעה מס' 6 בעד הודעת הוועדה – 18 נגד – אין נמנעים – אין הודעת ועדת הפנים ואיכות הסביבה על רצונה להחיל דין רציפות על הצעת חוק לסילוק ולמיחזור צמיגים, התשס"ו-2005, נתקבלה.

מגלי והבה: 18 בעד, אין מתנגדים ואין נמנעים.

מגלי והבה: אני קובע כי הצעת חוק לסילוק ולמיחזור צמיגים, התשס"ו-2005, עוברת לוועדת הפנים ואיכות הסביבה לשם הכנתה לקריאה שנייה ולקריאה שלישית.

מגלי והבה: ["דברי הכנסת", מושב ראשון, חוב' י"ג, עמ' 2219.

מגלי והבה: ]

מגלי והבה: אנחנו עוברים לנושא הבא: הצבעה על הודעת ועדת העבודה, הרווחה והבריאות על רצונה להחיל דין רציפות על הצעת חוק עבודת נשים (תיקון מס' 33) (היעדרות מעבודה של אם מאמצת), התשס"ה-2005.

מגלי והבה: אנחנו עוברים להצבעה – גם על החלת דין רציפות כמובן.

מגלי והבה: הצבעה מס' 7 בעד הודעת הוועדה – 22 נגד – אין נמנעים – אין הודעת ועדת העבודה, הרווחה והבריאות על רצונה להחיל דין רציפות על הצעת חוק עבודת נשים (תיקון מס' 33) (היעדרות מעבודה של אם מאמצת), התשס"ה-2005, נתקבלה.

מגלי והבה: 22 בעד, אין מתנגדים ואין נמנעים.

מגלי והבה: אני קובע כי הצעת חוק עבודת נשים (תיקון מס' 33) (היעדרות מעבודה של אם מאמצת), התשס"ה-2005, עוברת לוועדת העבודה, הרווחה והבריאות לשם הכנתה לקריאה שנייה ולקריאה שלישית.

מגלי והבה: ["דברי הכנסת", הכנסת ה-16, מושב שלישי, חוב' כ"ט, עמ' 22233; מושב שני, חוב' ל"ח, עמ' 15101; מושב שלישי, חוב' כ"ט, עמ' 22238; מושב רביעי, חוב ח', עמ' 27299; עמ' 27300.

מגלי והבה: ]

מגלי והבה: חברי הכנסת, הנושא הבא הוא הודעת הממשלה – הודעה בלבד – על רצונה להחיל דין רציפות על הצעות החוק האלה: הצעת חוק ניירות ערך (תיקון מס' 28) (עיצום כספי), התשס"ה-2005 – אני אקריא את שמות הצעות החוק לפרוטוקול ואז השר יעקב אדרי ידבר; הצעת חוק ניירות ערך (תיקון מס' 27), התשס"ה-2005; הצעת חוק העברת סמכויות (שר העבודה והרווחה) (תיקוני חקיקה), התשס"ד-2004; הצעת חוק הביטוח הלאומי (תיקון מס' 80) (תשלום גמלת סיעוד לידי זכאי במסגרת תוכנית ניסיונית – הוראת שעה), התשס"ה-2005; הצעת חוק הביטוח הלאומי (תיקון מס' 86) (מענק לימודים), התשס"ו-2005; הצעת חוק הביטוח הלאומי (תיקון מס' 87) (תגמול למשרתים במילואים בשירות חירום), התשס"ו-2005.

מגלי והבה: אם כך, אני מזמין את השר יעקב אדרי למסור את ההודעה, בבקשה.

יעקב אדרי: אדוני היושב-ראש, חברי הכנסת, על-פי חוק רציפות הדיון בהצעות חוק, התשנ"ג-1993, אני מתכבד למסור לכנסת על רצונה של הממשלה להחיל את רציפות הדיון על הצעות החוק הבאות:

יעקב אדרי: הצעת חוק ניירות ערך (תיקון מס' 28) (עיצום כספי), התשס"ה-2005; הצעת חוק ניירות ערך (תיקון מס' 27), התשס"ה-2005; הצעת חוק העברת סמכויות (שר העבודה והרווחה) (תיקוני חקיקה), התשס"ד-2004; הצעת חוק הביטוח הלאומי (תיקון מס' 80) (תשלום גמלת סיעוד לידי זכאי במסגרת תוכנית ניסיונית – הוראת שעה), התשס"ה-2005; הצעת חוק הביטוח הלאומי (תיקון מס' 86) (מענק לימודים), התשס"ו-2005; הצעת חוק הביטוח הלאומי (תיקון מס' 87) (תגמול למשרתים במילואים בשירות חירום), התשס"ו-2005.

יעקב אדרי: על-פי החוק, כל סיעה הרוצה בכך רשאית להציע בתוך שבועיים שדין הרציפות לא יוחל על הצעה כלשהי.

יעקב אדרי: אם תוגש הצעה כזאת, תחליט הכנסת בעניין.

יעקב אדרי: תודה.

מגלי והבה: תודה לשר יעקב אדרי.

קריאה: צריך להעלות את זה להצבעה.

מגלי והבה: אמרנו: השר יעקב אדרי – הודעה בלבד.

מגלי והבה: [רשומות (הצעות חוק, חוב' מ/247).

מגלי והבה: ]

מגלי והבה: אנחנו עוברים לנושא הבא: הצעת חוק השיפוט הצבאי (תיקון מס' 56) (ביטול כתב אישום בידי פרקליט צבאי), התשס"ו-2006 - קריאה ראשונה.

מגלי והבה: אני מזמין את השר יעקב אדרי להציג את הצעת החוק.

מגלי והבה: אחריו, כמובן, רשימת הדוברים שנרשמו.

מגלי והבה: יש לנו הרשימה כאן.

יעקב אדרי: אדוני היושב-ראש, חברי הכנסת, אני מתכבד להביא לאישור מליאת הכנסת בקריאה ראשונה את הצעת חוק השיפוט הצבאי (תיקון מס' 56) (ביטול כתב אישום בידי פרקליט צבאי), התשס"ו-2006.

יעקב אדרי: בהתאם להוראות חוק השיפוט הצבאי, התשט"ו-1955, מי שמוסמך להורות על הגשת כתב אישום לבית-דין צבאי הוא פרקליט צבאי פיקודי שמונה לפי סעיף 177 לחוק.

יעקב אדרי: לעומת זאת, לגבי ביטול כתב אישום, נקבע בחוק כי הסמכות נתונה אך ורק לפרקליט הצבאי הראשי.

יעקב אדרי: מוצע לתקן את החוק ולהסמיך פרקליט צבאי פיקודי לבטל כתב אישום שהוגש לבית-דין צבאי, וזאת בדומה לסמכות של תובע במערכת המשפט האזרחית לחזור בו מאישום.

יעקב אדרי: לסמכות חדשה זו של הפרקליט הפיקודי יהיה סייג, כך שפרקליט צבאי לא יהיה רשאי לבטל כתב אישום שעל הגשתו הורה הפרקליט הצבאי הראשי, והסמכות לכך תהיה בידי הפרקליט הצבאי הראשי.

יעקב אדרי: אני מבקש כי הכנסת תאשר את הצעת החוק ותעביר אותה להכנה לקריאה שנייה ושלישית לוועדת החוץ והביטחון.

יעקב אדרי: תודה.

מגלי והבה: אנחנו פותחים את הדיון, חברי הכנסת.

מגלי והבה: ראשון הדוברים, חבר הכנסת זבולון אורלב, יעלה ויבוא.

מגלי והבה: חבר הכנסת זבולון אורלב לא נמצא, אז אנחנו עוברים לחבר הכנסת משה גפני.

מגלי והבה: חבר הכנסת משה גפני פה?

קריאות: לא, לא.

יעקב אדרי: גם איננו.

יעקב אדרי: חבר הכנסת זבולון אורלב - - - לא, אין לו הסתייגויות.

יעקב אדרי: אין לו הסתייגויות.

מגלי והבה: הוסיפו אותך כנראה במחשב, להצעת החוק.

מגלי והבה: אם אתה רוצה לוותר, אז – אם ככה, חבר הכנסת זבולון אורלב ויתר.

מגלי והבה: חבר הכנסת מאיר פרוש – איננו.

מגלי והבה: חבר הכנסת אורי אריאל נמצא.

מגלי והבה: אחריו - חבר הכנסת נסים זאב; אחריו - חבר הכנסת גדעון סער, וחותם את הרשימה חבר הכנסת ראובן ריבלין.

מגלי והבה: בבקשה.

אורי אריאל: אדוני היושב-ראש, חברי חברי הכנסת, אדוני שר העבודה, הרווחה – עוד לא.

אורי אריאל: בעזרת השם במהרה בימינו.

אורי אריאל: ופה, ראש הממשלה איננו.

אורי אריאל: יושב-ראש הקואליציה, אפשר לגמור את זה שהשר יהיה שר עם תיק?

אורי אריאל: פה יש הסכמה מקיר אל קיר, סוף-סוף יש משהו מאחד, ואתם מונעים טוב מבעליו.

אביגדור יצחקי: בעזרת השם, במהרה בימינו, אמן.

אורי אריאל: אמן.

אורי אריאל: הצעת החוק היא הצעה ראויה, היא באה להסדיר בתוך הפרקליטות אפשרות לעבודה יותר מהירה, יותר זמינה ויותר טובה.

אורי אריאל: לכן ראוי לתמוך ולקדם את הצעת החוק הזאת.

אורי אריאל: אני רוצה בדקה להתייחס לדבר אחר שהפרקליטות הצבאית עושה בעת האחרונה.

אורי אריאל: לפי הוראת הרמטכ"ל היא בודקת, חוקרת קצינים בכירים על המגעים שלהם עם העיתונאים.

אורי אריאל: זה דבר שראוי לטפל בו, במכת ההדלפות על-ידי קציני צה"ל.

אורי אריאל: הדבר איננו מתאים ואיננו נכון לצבא-הגנה ישראל.

אורי אריאל: עם זאת, הרקע - - -

מגלי והבה: רק להוסיף על דבריך, אדוני, שחלק מהמבצעים הגיעו לתקשורת לפני שהגיעו לחלק מחיילי היחידה.

מגלי והבה: אלה דברים שהוכחו במלחמה האחרונה.

אורי אריאל: אני מסכים שהתופעה הזאת ראויה לטיפול.

אורי אריאל: היא קשה, לעתים אפילו אולי מסכנת חיים; לכן ראוי לטפל בה.

אורי אריאל: הדרך, העיתוי שבחר הרמטכ"ל הוא אומלל.

אורי אריאל: כי הדברים מתפרשים לא על-ידי אחד ולא על-ידי שניים כניסיון לחפות על בעיות שהיו אולי בתפקודו, וקצינים בכירים במטכ"ל ובשטח כך ראו את הדברים והביעו ביקורת עליו, על הרמטכ"ל, ונראה כאילו הרמטכ"ל סוגר אתם חשבון.

אורי אריאל: אני מציע לרמטכ"ל שיהיה זהיר גם בקשר לאיך הדברים נראים, לא רק מה עושים, כדי שיוחזר האמון של אזרחי מדינת ישראל בצה"ל ובמפקדיו, ואני מקווה שהתופעות האלה של ההדלפות תיפסקנה מתוך הבנת העניין ולא מתוך חקירות.

אורי אריאל: תודה.

מגלי והבה: תודה לחבר הכנסת אורי אריאל.

מגלי והבה: אני מזמין את חבר הכנסת נסים זאב, ואחריו, כמו שאמרתי קודם - חבר הכנסת גדעון סער, וחותם את הרשימה חבר הכנסת ראובן ריבלין.

נסים זאב: אדוני היושב בראש, כנסת נכבדה, אין בחוק הזה שום חידוש, כאשר מדובר בפרקליט צבאי שמגיש כתב אישום.

נסים זאב: החוק בעצם בא לומר, שאין צורך בפרקליט צבאי ראשי כדי לבטל כתב אישום, אלא יכול להיות פרקליט רגיל, באותה דרגה, שיכול אולי לתת את ההגנה ולנמק מדוע חזר בו מכתב האישום.

נסים זאב: כל עוד לא היה פסק-דין ברור – כי כשיש פסק-דין צריך להיות ערר - - -

מגלי והבה: אדוני התכוון שהם לא באותה דרגה, אבל באותו מעמד.

נסים זאב: באותו מעמד כפרקליט, ודאי.

נסים זאב: אבל אני אומר שיכול להיות שיש בזה קצת טעם לפגם, וצריך לחשוב על זה.

נסים זאב: כי בדרך כלל, כשתביעה חוזרת בה, זה כשאותו מגיש של התביעה אחר כך משתכנע באיזו צורה שאולי הוא טעה.

נסים זאב: אנחנו מכירים את צורת הדיונים והניהול שמתנהלים בין הנאשם לבין התביעה, ולפעמים תוך כדי זה שהתובע מגיש כתב אישום, הנאשם מוכיח את חפותו במשא-ומתן.

נסים זאב: וזה, אגב, קיים הרבה בצה"ל, אני רוצה לומר לך.

נסים זאב: שהחייל מוכיח – זה לא כמו במשפט אזרחי, שכבר כל אחד לוקח לעצמו עורך-דין, וכל אחד מתחפר מאחורי הגרסה שלו, ואז הוויכוח והדיון מתנהל אך ורק בבית-המשפט.

נסים זאב: בבית-דין צבאי זה קצת שונה.

נסים זאב: לכן אני חושב שאולי "הפה שאסר הוא הפה שהתיר" – זו הנחה ומושג תלמודי שאנחנו מכירים.

נסים זאב: שאולי אותו הפרקליט, אותו התובע, בוא נאמר, השתכנע, והוא חזר בו מכתב האישום.

נסים זאב: אבל אני מאוד חושש, אדוני היושב-ראש, שיכול להיות מצב שפרקליט אחר חושב אחרת.

נסים זאב: ואז אני שואל אותך: מה יהיה במצב כזה?

נסים זאב: פרקליט אחד מגיש כתב אישום ופרקליט אחר חושב שאין מקום להגיש כתב אישום.

נסים זאב: אז להכרעה של מי זה צריך לבוא?

נסים זאב: לכן, אני חושב, גם אם לא פרקליט ראשי צריך להכריע בסוגיה זו, ייתכן מאוד שצריך לפחות מבחינת הדירוג של אותו פרקליט - קצת יותר גבוה, אולי בדרגה.

נסים זאב: אני לא יודע בדיוק איך לסווג את זה ואיך להעמיד את זה, אבל זו סוגיה שצריכים לתת עליה את הדעת.

נסים זאב: בדרך כלל יש הלכה ברורה, שרק בית-דין גדול, אחר, מבטל פסק-דין של בית-דין קטן ממנו.

נסים זאב: לא יכול להיות שבאותה דרגה אחד יאמר שיש מקום לכתב אישום ואחד יאמר שאין מקום לכתב אישום, אלא אם כן אותו פרקליט הוא עצמו חוזר בו מהתביעה.

מגלי והבה: תודה רבה לחבר הכנסת נסים זאב.

מגלי והבה: אני מזמין את חבר הכנסת גדעון סער.

מגלי והבה: בבקשה.

גדעון סער: אדוני היושב-ראש, כנסת נכבדה, ההצעה שמובאת על-ידי הממשלה היא הצעה טובה.

גדעון סער: היא הצעה שמפשטת את יכולתה של התביעה הכללית לחזור בה מתביעה כאשר הדבר איננו נכון.

גדעון סער: ועל כן אנחנו – כפי שנוהגת אופוזיציה אחראית, שבוחנת דברים לגופו של עניין - נצביע עבור ההצעה הזאת.

גדעון סער: עם זאת, אני חייב לומר, שכאשר אני רואה אחרים בבית הזה אשר אינם מבינים את המשמעות של שירות העם באופוזיציה מתוך מחויבות עמוקה, מתוך סבלנות, מתוך אורך רוח, אני מתמלא צער.

גדעון סער: הפוליטיקה איננה תחרות בריצה לממשלה או בזחילה לממשלה.

גדעון סער: כאשר באים ואומרים בקול רם דברים אשר הציבור שומע אותם - אנחנו לא נשב עם פלוני, ולמחרת מוכנים לשבת עם פלוני; אנחנו לא ניכנס לממשלה אלא אם כן יתקיימו א', ב', ג', ד' וה'.

גדעון סער: לפעמים אפשר להגיד, רק אם לא יתקיים דבר מסוים, אבל אומרים חמישה דברים, אם הם לא יתקיימו אין על מה לדבר, ואחר כך באים ובבוקר אחד מבטלים כעפר הארץ, שוכחים את מה שאמרו אתמול ומשנים עמדה ב-180 מעלות.

גדעון סער: במה נתלים?

גדעון סער: באיום האירני.

גדעון סער: אדוני היושב-ראש, האם יעלה על הדעת שמישהו במדינה הזאת, קל וחומר אנשים פוליטיים, שמעו על האיום האירני השבוע בפעם הראשונה, הבוקר, החודש הזה?

גדעון סער: האם לפני שבעה חודשים, כאשר התנהלו שיחות קואליציה, האם לפני חודש כאשר שללו מכול וכול כניסה לממשלה, עדיין לא שמעו על האיום האירני?

גדעון סער: אותם אנשים צריכים להיות מופקדים על האיום האסטרטגי.

גדעון סער: הדבר הזה הוא בוודאי מטריד כאשר אנחנו מדברים על אמינות של המערכת הפוליטית, אשר הציבור רואה אותה.

גדעון סער: אני, אדוני היושב-ראש, יוצא מנקודת הנחה שהבוחרים של כל המפלגות הם בוחרים אינטליגנטים.

גדעון סער: לכן, כדאי לבוא לציבור עם דברים רציניים, ולא להגיד דברים או טיעונים אשר על פניהם הציבור יודע שלא צריך להתייחס אליהם ברצינות.

גדעון סער: חשבתי שכאשר אני מנמק מדוע האופוזיציה תומכת היום בהצעת החוק הממשלתית הזאת, חשוב לומר כמה מלים על מהי אופוזיציה בכלל.

מגלי והבה: תודה לחבר הכנסת גדעון סער על דבריו.

מגלי והבה: אני מזמין את חבר הכנסת ראובן ריבלין.

מגלי והבה: הוא אחרון הדוברים.

מגלי והבה: לאחר מכן, עוברים להצבעה.

ראובן ריבלין: אדוני היושב-ראש, חברי הכנסת, אני מבקש להתנצל בפני היושב-ראש ובפני חברי הכנסת על כך שאני מתכוון לדבר על החוק עצמו.

ראובן ריבלין: זה דבר שלא נהוג בכנסת.

נסים זאב: גם אני.

ראובן ריבלין: גם חבר הכנסת נסים זאב.

ראובן ריבלין: אני מתכוון באופן כללי.

ראובן ריבלין: אני בעד דיון בחוק והעברתו בקריאה ראשונה, אבל הייתי מציע ליושב-ראש ועדת החוקה, חוק ומשפט, היושב אתנו כאן, כיושב-ראש יעיל ומסור ותלמיד חכם, שכאשר יש הצעת חוק שחייבת לעבור אליו – אף שוועדת חוץ וביטחון, נדמה לי, מגיעה אליו - היא נוגעת ליסודות התביעה ולהסדרים המקיימים את מדינת ישראל.

ראובן ריבלין: אנחנו צריכים להיות מאוד זהירים בהגשת כתב אישום.

ראובן ריבלין: אנחנו צריכים להיות קפדניים, קלה כחמורה, בכל מה שקשור בהליכי התביעה.

ראובן ריבלין: ביקשנו בזמנו, כאשר האבות המייסדים בכנסת מינו פרקליט צבאי ראשי, להקנות לו את הסמכויות המקבילות ליועץ המשפטי לממשלה כראש התביעה.

ראובן ריבלין: אם אכן אנחנו רואים את היועץ המשפטי והפרקליט הראשי כאנשים המקבילים בתפקידם לכל מה שקשור לשיפוט הצבאי, לא צריך שהחוק יאציל את סמכויותיו של הפרקליט הצבאי לאנשים הנמצאים תחת פיקודו וכפופים לו.

ראובן ריבלין: אני חושב שכאשר אנחנו מבקשים מהתביעה הצבאית לבוא ולשים לב בכל פעם שהיא מגישה כתב אישום, שלא תהיה ידה קלה על העט כאשר היא מנסחת ומגישה כתב אישום כלפי נאשמים, כך אנחנו צריכים להקפיד שעיכוב הליכים ייעשה רק על-ידי ראש התביעה.

ראובן ריבלין: אינני יודע מה הם הנימוקים שהביאו את מציעי הצעת החוק, אם בצה"ל או במשרד המשפטים, לידי רצון שבו אנחנו נשנה מהמנהג שהיה נהוג.

גדעון סער: אתמול נאמר שכאשר הגשת כתב אישום היא על-ידי הפצ"ר יכולת החזרה איננה של תובע רגיל.

ראובן ריבלין: אני מודה לך על הערתך, חבר הכנסת גדעון סער.

ראובן ריבלין: ודאי בדיון בוועדה יצטרכו להקפיד על כך.

ראובן ריבלין: במקרים רבים היועץ המשפטי לא מגיש את כתב האישום ולא חתום עליו, כפי שאתה יודע היטב, ובכל זאת עיכוב ההליכים נתון רק ליועץ המשפטי.

גדעון סער: יש בהחלט עבירות שהן עבירות עוון, שהמשנה ליועץ המשפטי יכול לעכב.

גדעון סער: לאחרונה, זה לא כך.

גדעון סער: השלטון הריכוזי שרק מישהו בתביעה יכול לעכב, זה פקק.

ראובן ריבלין: אם הכוונה לבוא ולהקל באותם מקומות שאנחנו הקלנו בתביעה הכללית, כאשר מדובר בכל אזרחי המדינה ולא בשפיטה הצבאית, אני בעד קידום החוק הזה.

ראובן ריבלין: אבל אם פה באים ומתייחסים לאנשים המוסמכים ולא לנושאים הנדונים, אנחנו צריכים להרהר ולראות אם ראוי כך.

ראובן ריבלין: תודה רבה.

מגלי והבה: תודה רבה לחבר כנסת ראובן ריבלין.

מנחם בן-ששון: אפשר קריאת ביניים?

מגלי והבה: כן.

מנחם בן-ששון: ראשית, הקשבתי בקפדנות.

מנחם בן-ששון: שנית, הדברים הם בפרוטוקול וכאשר נבוא לדון בסוגיה הזאת הם יובאו בחשבון ואני מבקש שתצטרף לדיון, כדרכך.

מנחם בן-ששון: אתה בן-בית בוועדה.

ראובן ריבלין: אני מציע כבר עכשיו, שכאשר נעביר את זה בקריאה ראשונה, הדיון יעבור להכנתו לקריאה שנייה ושלישית לוועדת החוקה, חוק ומשפט, אף שפה נאמר שהוועדה המוסמכת היא ועדת החוץ והביטחון.

מנחם בן-ששון: אני מוכן.

ראובן ריבלין: אני רשאי להציע, ויעבירו לוועדת הכנסת.

מגלי והבה: אדוני השר, יש לך התייחסות למה שנאמר.

יעקב אדרי: כנראה יש נימוקים די כבדים לעניין הזה, אבל אני חושב להשאיר את זה לדיון בוועדה ולא סתם להגיד - להאציל סמכויות.

מגלי והבה: אנחנו עוברים להצבעה.

מגלי והבה: חבר הכנסת טל, אנחנו מצביעים, אפשר לשבת.

דוד טל: יש לך רוב, אדוני.

מגלי והבה: אני צריך להודיע לך שיש הצבעה.

דוד טל: אני מאוד מודה לך.

דוד טל: הצבעה מס' 8 בעד ההצעה להעביר את הצעת החוק לוועדה – 14 נגד – אין נמנעים – אין ההצעה להעביר את הצעת חוק השיפוט הצבאי (תיקון מס' 56) (ביטול כתב אישום בידי פרקליט צבאי), התשס"ו-2006, לוועדה שתקבע ועדת הכנסת נתקבלה.

מגלי והבה: בעד – 14, נגד – אין, נמנעים - אין.

מגלי והבה: אם כך, הצעת החוק עוברת לוועדת הכנסת, על מנת שתחליט לאיזו ועדה יעבירו את החוק לדיון.

מגלי והבה: לפני שנעבור לנושא הבא, יש הודעה למזכיר הכנסת.

נאזם בדר: ברשות היושב-ראש, הנני מתכבד להודיע, כי הונחה היום על שולחן הכנסת, לקריאה שנייה ולקריאה שלישית, הצעת חוק חופשה שנתית (תיקון מס' 9), התשס"ז-2006, שהחזירה ועדת העבודה, הרווחה והבריאות.

נאזם בדר: [רשומות (הצעות חוק, חוב' מ/259).

נאזם בדר: ]

מגלי והבה: אנו עוברים להצעת חוק שירות ביטחון (הוראת שעה) (תיקון מס' 10), התשס"ז-2006, קריאה ראשונה.

מגלי והבה: יציג את הצעת החוק השר יעקב אדרי, בשם שר הביטחון.

יעקב אדרי: אדוני היושב-ראש, חברי הכנסת, אני מתכבד להביא לאישור מליאת הכנסת בקריאה ראשונה את הצעת חוק שירות ביטחון (הוראת שעה) (תיקון מס' 10), התשס"ז-2006.

יעקב אדרי: ביום 31 באוקטובר 2006 אמור לפקוע תוקפה של הוראת השעה המסדירה את אורך תקופת שירות החובה בצה"ל.

יעקב אדרי: הממשלה מבקשת להאריך את תוקף הוראת השעה עד יום 1 באוגוסט 2007, וזאת מאחר שלא ניתן להתעלם מהמצב הביטחוני החדש ומהצרכים הדחופים שאליהם נחשפו צה"ל ומערכת הביטחון כולה בעקבות הלחימה בצפון.

יעקב אדרי: הוראת השעה במתכונתה הקיימת נחקקה בשנת 1995 והוארכה על-ידי הכנסת מעת לעת בתקופות נוספות.

יעקב אדרי: אשתקד הוארכה הוראת השעה עד 31 באוקטובר 2006.

יעקב אדרי: ביום 26 בפברואר 2006 אימצה הממשלה, בהחלטה מס' 4711, את עקרונות דוח הוועדה לבחינת הסוגיה של קיצור שירות החובה בראשות פרופסור בן-בסט.

יעקב אדרי: אף שהוועדה המליצה להתחיל ביישום קיצור השירות ממחזור אוגוסט 2004, שלפי תוכנית הקיצור אמור היה להשתחרר כבר באפריל 2007, הרי שבעקבות הלחימה בצפון תימשך עבודת המטה ליישום ההחלטה תוך בחינת התאמות, אם תידרשנה, למצב הביטחוני החדש שנוצר בעקבות הלחימה בצפון.

יעקב אדרי: לשם מתן ארכה לבחינת ההשלכות האמורות, מוצע להאריך את הוראת השעה ובמקביל לבחון את לוח הזמנים שנקבע ליישום קיצור השירות.

יעקב אדרי: אין בהצעת החוק משום שלילה עקרונית של קיצור תקופות השירות של הגברים, אולם לא ניתן לעשות זאת בעת הזאת, בעיצומו של תהליך הבחינה והפקת הלקחים בעקבות הלחימה בצפון.

יעקב אדרי: נוכח לוח הזמנים הקצר אני מבקש כי המליאה תאשר את הצעת החוק ותעביר אותה להמשך הדיון בוועדת החוץ והביטחון להשלמת הליכי החקיקה.

יעקב אדרי: תודה.

מגלי והבה: תודה לשר יעקב אדרי.

מגלי והבה: אנחנו עוברים לדיון על הצעת החוק.

מגלי והבה: חבר הכנסת מאיר פרוש – איננו.

מגלי והבה: חבר הכנסת אורי אריאל – איננו.

מגלי והבה: חבר הכנסת נסים זאב, ואחריו, סוגר את הרשימה - חבר הכנסת גדעון סער.

מגלי והבה: בבקשה.

נסים זאב: אדוני היושב-ראש, כנסת נכבדה, הצעת חוק שירות ביטחון (הוראת שעה).

נסים זאב: אין לך אדם שאין לו שעה.

נסים זאב: כל שנה חוזרים על אותה שעה, ובאותה שעה מודיעים שיש הוראת שעה להאריך את התקופה.

נסים זאב: אני חושב שאין מנוס, וברור שאין מנוס, אבל הנימוקים ששמעתי כאן, בגלל מלחמת לבנון השנייה פתאום ההחלטה השתנתה - האם הדברים נכונים?

נסים זאב: סליחה שאני אומר את זה.

נסים זאב: הלוא בשנה שעברה, לפני שנפתחה מלחמת לבנון, גם כן היתה הצעת חוק להאריך שוב ולהקפיא את הנושא הזה של קיצור השירות הצבאי בשישה חודשים.

נסים זאב: זה נעשה כבר כמה שנים מדי שנה.

נסים זאב: אלא מאי?

נסים זאב: היום הצורך הרבה יותר גדול והרבה יותר רציני, אבל לא בגלל מלחמת לבנון.

נסים זאב: צריך לומר את האמת: ההתנתקות היא שהביאה את המצב הזה, שה"חמאס" תפס את השלטון בעזה.

נסים זאב: היום ה"חמאס" מוביל את הרחוב הפלסטיני בעזה, הוא מכתיב את המציאות והוא בעצם לא מוכן לסגת מאותן הצהרות של מחיקת עם ישראל מהמפה.

נסים זאב: הוא לא מכיר במדינת ישראל.

נסים זאב: הנייה כל שבוע כמעט מצהיר, שוב ושוב, שהוא מוכן להילחם נגד מדינת ישראל.

נסים זאב: לכן, אני חושב שהמצב הביטחוני הירוד שנקלענו אליו לא מאפשר לנו ללכת היום למהלך של קיצור שירות.

נסים זאב: אני מאמין שהצורך רב מאוד, הרבה יותר מבשנים עברו, ונקווה שבעזרת השם יהיו ימים יותר טובים והשלום ישרור במדינת ישראל, ואז נוכל לחזור ולתקן את הצעת החוק.

נסים זאב: מה שאני מציע כרגע, אין צורך בהוראת שעה פעם בכמה חודשים; פעם מאריכים בשישה חודשים ופעם בשמונה חודשים.

נסים זאב: אני חושב שאפשר כרגע להכריז על שנתיים ועל שלוש, כמו שבהצעות חוק אחרות אנחנו מאריכים בהרבה יותר, אלא אם כן נוכחנו לראות שהמצב הרבה יותר טוב ואנחנו הולכים באמת לקראת שלום.

מגלי והבה: תודה לחבר הכנסת נסים זאב.

מגלי והבה: אני מזמין את חבר הכנסת גדעון סער.

מגלי והבה: אני רוצה לציין, חבר הכנסת נסים זאב, שאתה מתייחס עניינית להצעות החוק.

גדעון סער: אדוני היושב-ראש, כנסת נכבדה, אנו דנים בהצעת חוק שירות ביטחון (הוראת שעה) (תיקון מס' 10), אשר באה להאריך בעצם את אותו הסדר המוארך מעת לעת, שלפיו בפועל השירות הצבאי הוא שירות של שלוש שנים ולא של שנתיים וחצי.

גדעון סער: אני חייב לומר, שכאשר באה הממשלה והודיעה לפני כמה חודשים, לפני המלחמה בלבנון, שהיא תקצר את תקופת השירות הצבאי ותעמיד אותה על שנתיים וחצי, אנחנו בהחלט אמרנו שאנחנו נתמוך.

גדעון סער: עם זאת, נוצרה סיטואציה, כפי שהממשלה עצמה באה ואומרת לנו, שבעקבות כל מה שקרה אנחנו לא יכולים לצמצם את הכוח הצבאי שלנו.

גדעון סער: להיפך, יכול מאוד להיות שאנחנו צריכים צבא יותר גדול.

גדעון סער: אם פעם אמרו צבא קטן וחכם, כנראה לא בטוח שזה היה כל כך חכם.

גדעון סער: לכן אני מתכוון להצביע בעד הצעת החוק הממשלתית.

גדעון סער: אני רק רוצה לומר שני דברים.

גדעון סער: לא בסדר שכאשר באה הצעה לקצר את השירות הצבאי, בא שר הביטחון בתופים ובמצילתיים לבשר את הבשורה.

גדעון סער: תבדקו איזה כותרות היו.

גדעון סער: וכאשר חוזרים מאותו רעיון, וזה לגיטימי לבוא ולהגיד: בדקנו ויש נתונים חדשים והחלטנו לחזור בנו, לא שר הביטחון מגיע לכאן, אלא הוא שולח לכאן את ידידנו, השר יעקב אדרי, בעזרת השם בעוד כמה ימים שר הרווחה, כפי שאני קורא כבר הרבה זמן מעל הבמה הזאת.

יעקב אדרי: ועוד הרבה זמן תקרא כנראה.

גדעון סער: לא, אני בעזרת השם מקווה.

גדעון סער: במזרח התיכון קשה מאוד לשרוד בלי קצת אופטימיות.

גדעון סער: לכן אני מקווה שפעם ראש הממשלה כן יקבל איזו הצעה שלי.

גדעון סער: על כן, אני חושב ששר הביטחון היה צריך בכל זאת לבוא.

גדעון סער: אורך השירות הצבאי הוא דבר מאוד מאוד חשוב, הוא נוגע לזכויות האזרח של רבים.

גדעון סער: הוא חובה שמוטלת על רבים.

גדעון סער: אין מנוס ממנה.

גדעון סער: אנחנו, בתור גורם שמהווה אופוזיציה אחראית, אופוזיציה ממלכתית, חייבים גם לחשוב על הנושא הזה בצורה עניינית, וכך אנחנו עושים.

גדעון סער: על כן, אדוני השר, אני אומר את הדברים, לא כדי להפחית מכבודך, אלא כדי לומר שהשר שמופקד על תחום פעילות יכול להיות שעל החוק הקודם הוא היה יכול לוותר, אבל את החוק הזה הוא היה צריך להציג בעצמו.

גדעון סער: זה כמובן לא ישנה את אופן הצבעתי.

מגלי והבה: תודה לחבר הכנסת גדעון סער.

מגלי והבה: חברי הכנסת, אנחנו עוברים להצבעה בקריאה ראשונה על הצעת חוק שירות ביטחון (הוראת שעה) (תיקון מס' 10), התשס"ז-2006.

מגלי והבה: הצבעה מס' 9 בעד ההצעה להעביר את הצעת החוק לוועדה – 7 נגד - אין נמנעים – אין ההצעה להעביר את הצעת חוק שירות ביטחון (הוראת שעה) (תיקון מס' 10), התשס"ז-2006, לוועדת החוץ והביטחון נתקבלה.

מגלי והבה: היו"ר מגלי והבה: בעד – 7, נגד – אין, נמנעים – אין.

מגלי והבה: אנחנו מעבירים את הצעת חוק שירות ביטחון (הוראת שעה) (תיקון מס' 10), התשס"ז-2006, לוועדת החוץ והביטחון לשם הכנתה לקריאה שנייה ולקריאה שלישית.

מגלי והבה: אני גם מצטרף לדבריו של חבר הכנסת גדעון סער, שהשר הרלוונטי בנושאים הכבדים האלה ובכל הנוגע למשרדו – ודיברנו על זה היום בנשיאות - צריך לבוא ולהופיע בפני חברי הכנסת.

מגלי והבה: כך גם נקל את העבודה על חברנו השר יעקב אדרי.

גדעון סער: בעיקר כשאנחנו רואים שהם פעילים בנושאים קואליציוניים, אז ודאי שכך צריך להיות בנושאים שנוגעים למשרד.

מגלי והבה: אתה רואה שאני הסכמתי אתך.

מגלי והבה: אנחנו נעיר את ההערות איפה שצריך.

מגלי והבה: [רשומות (הצעות חוק, חוב' מ/258).

מגלי והבה: ]

מגלי והבה: חברי הכנסת, אנחנו עוברים להצעת החוק הבאה:

מגלי והבה: הצעת חוק רישום ציוד וגיוסו לצבא-הגנה לישראל (תיקון מס' 4), התשס"ז-2006, קריאה ראשונה.

מגלי והבה: אני מזמין את השר יעקב אדרי בשם שר הביטחון לנמק את ההצעה.

מגלי והבה: השר יעקב אדרי, אתה צריך לנמק את הצעת החוק.

מגלי והבה: קח את הזמן שלך.

יעקב אדרי: אדוני היושב-ראש, חברי הכנסת, קודם כול, אני מודה לך על הסבלנות ועל ההתחשבות.

יעקב אדרי: אני רוצה בהחלט לומר, שבמידה מסוימת אני מצטרף ותומך בדברים שאמר חבר הכנסת גדעון סער.

יעקב אדרי: אכן אתה צודק, אבל מה לעשות שאתמול בשעה מאוחרת קיבלתי טלפון ונתבקשתי לבוא בגלל נסיבות דחופות.

גדעון סער: אדוני השר, דווקא עכשיו, כאשר ליברמן יעסוק באיום האירני, חשבתי שפרץ קצת התפנה.

גדעון סער: בכל זאת זה מוריד איזה עול.

יעקב אדרי: מה לעשות, הוא שר הביטחון, הוא עסוק מאוד.

יעקב אדרי: שמענו מה היה היום בעזה.

יעקב אדרי: אני בהחלט חושב שכשר המתאם הייתי צריך למלא את רצונו ובקשתו.

יעקב אדרי: אני מבקש להביא בפניכם את הצעת חוק רישום ציוד וגיוסו לצבא-הגנה לישראל (תיקון מס' 4), התשס"ז-2006.

יעקב אדרי: אדוני היושב-ראש, בעקבות המלחמה הזאת היה צורך בכמה תיקונים דחופים עקב הנסיבות החדשות ועקב האילוצים החדשים.

יעקב אדרי: כבר נגענו בשני חוקים קודמים, שהיו קשורים באופן עקיף וישיר לתוצאות המלחמה.

יעקב אדרי: גם החוק הזה נוגע בהיערכות הצבא, בנושאים הנדרשים לצה"ל.

יעקב אדרי: מובן שכל פעם שיש אירוע גדול או מלחמה, מתעוררות בעיות חדשות, בעיות שצריך לטפל בהן, בעיות שהצבא צריך לתת עליהן את הדעת ולנסות להביא לשינוין בתקנות או בחקיקה.

יעקב אדרי: מובן שהנושאים שמובאים הם נושאים מוכרים וידועים, אבל בכל מקרה צריך או הארכה או שינוי.

יעקב אדרי: לפני שאגע בהצעת החוק עצמה, הדוגמה הבולטת היא קיצור השירות הצבאי.

יעקב אדרי: אם אדוני היושב-ראש זוכר, הוקמה ועדה בראשות פרופסור בן-בסט, שעשתה עבודה מצוינת בהכנת דוח מקיף, מקצועי ומאוד מיוחד, שבו היא נימקה את קיצור השירות בצה"ל.

יעקב אדרי: אני אכן בטוח שהכוונות היו נכונות, טהורות ומקצועיות, על מנת לנסות לצמצם את השירות הצבאי, שאני חושב שאין לו אח ורע בשום מדינה בעולם.

יעקב אדרי: פרופסור בן-ששון, אני חושב שהמדינה היחידה בעולם שהשירות הצבאי בה נמשך שלוש שנים היא מדינת ישראל.

יעקב אדרי: זה שירות ארוך, לחיילים הקרביים בוודאי שירות קשה, בתנאים מאוד מאוד בעייתיים וקשים.

יעקב אדרי: אנשים גם מסכנים את חייהם.

נסים זאב: על מה אתה מדבר?

יעקב אדרי: אני מדבר על החוק הזה, אבל רציתי להקדים ולדבר על החוקים הקודמים.

יעקב אדרי: זה חלק שנבע מתוצאות המלחמה.

יעקב אדרי: היינו צריכים לעשות שינויים בעקבות דברים שקרו, כמו נושא הציוד שמייד אגע בו.

נסים זאב: לגייס בהמות לצבא בשעת מלחמה אין צורך, אז מורידים את הנושא של בעלי-חיים.

יעקב אדרי: חבר הכנסת נסים זאב, אתה עצמך אמרת דבר שכתוצאה מהמלחמה החליטו לשנות.

יעקב אדרי: אני נימקתי ואמרתי להם, שעל החוקים הקודמים – אחד מהם קיצור השירות – רק לפני חצי שנה, נדמה לי שחבר הכנסת מגלי והבה, וגם אתה, חבר הכנסת נסים זאב, הרמתם אצבעות בשמחה, כי כולנו אמרנו שאולי תבוא תקופה טובה לישראל וסוף-סוף נוכל לקצר את השירות הצבאי.

יעקב אדרי: אני חושב שהיתה לזה תמיכה רחבה מאוד.

יעקב אדרי: אני זוכר ששר הביטחון עלה פה ומנה את הנימוקים אחד לאחד.

יעקב אדרי: מובן שאפשר היה לאשר את החוק.

יעקב אדרי: היום אנחנו באים לשנות את החוקים.

יעקב אדרי: אין מה לעשות, הנסיבות הביאו לכך.

יעקב אדרי: אדוני היושב-ראש, אני רוצה להציג את החוק.

יעקב אדרי: אני מתכבד להביא לאישור מליאת הכנסת בקריאה ראשונה את הצעת חוק רישום ציוד וגיוסו לצבא-הגנה לישראל (תיקון מס' 4), התשס"ז-2006.

יעקב אדרי: חוק רישום ציוד וגיוסו לצבא-הגנה לישראל משנת 1987 הוא הבסיס החוקי לגיוסם של ציוד, כלי תחבורה, ציוד הנדסי ומתקנים אזרחיים לצבא-הגנה לישראל לצרכיו.

יעקב אדרי: סעיף 46 לחוק מתנה את תוקפו של החוק בקיומו של מצב חירום במדינה, הקיים מכוח הכרזה של הכנסת לפי סעיף 38 לחוק-יסוד: הממשלה, אשר תוקפה מוארך מדי שנה.

יעקב אדרי: בד בבד עם הארכת תוקפה של ההכרזה על מצב החירום, פועלת הממשלה לביטול התניית תוקפם של חוקים שונים או הוראות חוק מסוימות, ובכללם החוק, בקיומו של מצב חירום במדינה, מקום שאין הצדקה עניינית לכך.

יעקב אדרי: במסגרת הצעת החוק, מוצע לבטל את התניית תוקפו של החוק בקיומו של מצב חירום במדינה, ולהתאים את ההסדרים הקיימים בחוק לעת שגרה, באופן שיאזן בין צורכי מערכת הביטחון ובין זכויות האזרח, ויקל על האזרח ביחס להסדרים הקיימים בחוק כיום.

יעקב אדרי: התיקונים המוצעים עוסקים בנושאים רבים בהסדר רישום וגיוס הציוד, ובכלל זאת ייעול הליכים קיימים, הוספת סמכויות ויצירת כלים חדשים לפתרון בעיות משפטיות ומעשיות, וזאת במסגרת הפקת לקחים על שנות יישומו של החוק מאז נחקק לפני כ-20 שנה.

יעקב אדרי: בין הנושאים שמוצע לתקן: 1.

יעקב אדרי: הקלה וצמצום האיסור של הוצאת ציוד רשום לחוץ-לארץ; 2.

יעקב אדרי: הוספת זכות להחזרת הוצאות של בעל הציוד על העמדתו לצורכי צה"ל, כאשר כיום הוא זכאי להחזר רק על השבת הציוד אליו בתום שימוש צה"ל; 3 הרחבת האפשרויות של אזרחים לנדב רכוש מסוגים שונים לטובת צה"ל; 4.

יעקב אדרי: שינוי בהסדר דמי השימוש שישולמו לבעל הציוד וניתוקו של ההסדר מחוק הפיקוח על מצרכים ושירותים, התשי"ח-1957; 5.

יעקב אדרי: הקלה על בעלי ציוד שמותנה ברשיון משרד התחבורה, שאמור לפקוע במהלך תקופת גיוס הציוד, והארכה אוטומטית של רשיונות אלה; 6.

יעקב אדרי: שינויים בפעילות השמאים מעריכי הנזק לציוד.

יעקב אדרי: קיימים נושאים נוספים, חלקם טכניים, שהצעת החוק מבקשת לתקן, ואלה יידונו בוועדת החוץ והביטחון של הכנסת בהכנה לקריאה שנייה ושלישית.

יעקב אדרי: אני מבקש מהמליאה לאשר את הצעת החוק בקריאה ראשונה ולהעבירה להמשך דיון בוועדת החוץ והביטחון.

יעקב אדרי: תודה רבה.

מגלי והבה: תודה לשר יעקב אדרי על ההסברים המנומקים.

מגלי והבה: הודעה לסגן מזכיר הכנסת.

נאזם בדר: ברשות יושב-ראש הישיבה, הנני מתכבד להודיע, כי הונח על שולחן הכנסת הסכם קואליציוני, החתום בידי ראש הממשלה אהוד אולמרט, יושב-ראש קדימה, ואביגדור ליברמן, יושב-ראש ישראל ביתנו - הסכם קואליציוני בין סיעת קדימה לבין סיעת ישראל ביתנו.

נאזם בדר: תודה.

מגלי והבה: תודה לסגן מזכיר הכנסת.

מגלי והבה: (קריאה ראשונה)

מגלי והבה: חבר הכנסת מאיר פרוש - אינו נמצא כאן.

מגלי והבה: חבר הכנסת אורי אריאל - איננו.

מגלי והבה: חבר הכנסת נסים זאב, בבקשה.

מגלי והבה: כל הנושא הזה של הביטול וההחזרה - זה בהתאם להתפתחויות.

מגלי והבה: אגב, יש היום חיות בשימוש הצבא.

נסים זאב: רק כלבים.

מגלי והבה: לא רק כלבים - גם הלמה, וחיות נוספות.

נסים זאב: כן, אבל אני לא יודע שיש כלבים שמוכשרים להיות ביחידות מובחרות של צה"ל כדי לבצע משימות.

נסים זאב: בכך אני לא בטוח.

נסים זאב: יש כלבים שנושכים - את זה אני יודע.

נסים זאב: אדוני היושב-ראש, כנסת נכבדה, חוק רישום ציוד וגיוסו לצבא-הגנה לישראל הוא הכרחי בצה"ל.

נסים זאב: צה"ל עדיין זקוק מאוד, כאשר הוא יוצא למלחמה או למבצע רחב-היקף, לציוד האזרחי, בוודאי כאשר מדובר בציוד הנדסי כמו טרקטורים, מתקנים אזרחיים ומשאיות.

נסים זאב: אני יודע את הצורה והשיטה שבה מתחמקים.

נסים זאב: צה"ל בדרך כלל שולח כעין בקשה, כך זה נראה: מבקשים ממך להצהיר איזה רכב יש לך, למשל, והבן-אדם בכלל מתעלם מהבקשה.

מגלי והבה: זו עבירה על החוק.

נסים זאב: זו עבירה על החוק, אבל אנשים לא רואים את זה כעבירה על החוק.

נסים זאב: אני אומר לך את זה מידיעה.

נסים זאב: אנשים אומרים: מה פתאום שאחשוף איזה ציוד יש לי.

נסים זאב: זה בפרט כאשר מדובר בחברות רציניות, שבבעלותן כלים רבים.

נסים זאב: הם חוששים שבמצב חירום הם יצטרכו להעמיד את הכלים שלהם לרשות הצבא, ויש להם התחייבויות לסלילת כבישים וכל מיני התחייבויות כקבלנים.

נסים זאב: הם צריכים לסיים את מה שהתחייבו כלפי הרשויות.

מגלי והבה: לא הבנתי את הנקודה הזאת.

מגלי והבה: חברות שיש להן משאיות - - -

נסים זאב: הם לא מצהירים.

נסים זאב: הם מתחמקים מהצהרה.

נסים זאב: בעלי הרכב ובעלי הציוד הרב הם חברות קבלניות, שבמשך השנה מבצעות בעיקר עבודות עפר - סלילת כבישים - מטעם הרשויות, מטעם משרד התחבורה.

נסים זאב: יש קבלנים וקבלני משנה.

נסים זאב: כאשר צה"ל דורש ומבקש מהם לומר את רשימת הציוד שברשותם, הם מתחמקים, מתוך החשש שביום פקודה הם יצטרכו להעמיד את הכלים לרשות הצבא.

נסים זאב: אנחנו יודעים שכשמעמידים כלים לרשות הצבא, אף פעם לא ברור לכמה זמן – מדובר כאן לפעמים בציוד כבד בשווי מאות מיליונים.

נסים זאב: אני מכיר חברות גדולות שהציוד שברשותן רב מאוד.

נסים זאב: אני מבין שיש כאן תיקון טכני - שלא להכניס את הבהמות, כי אין היום ציוד של רכיבה או של בהמות משא.

נסים זאב: אבל אני רוצה להעלות נקודה חשובה מאוד.

נסים זאב: שמעתי זאת גם בוועדת החוץ והביטחון, ולא מאדם אחד: אנחנו יודעים שבמהלך המלחמה האחרונה אזרחים באו עם כל הלב, הביאו את הרכב שלהם, העמיסו עליו ציוד שלא היה מקובל שמעמיסים - מרגמות, נשק ודברים שבדרך כלל בצבא לא צריך להיעשות כך.

נסים זאב: בלית ברירה.

מגלי והבה: האם בזמן המלחמה העבירו נשק באמצעות רכב לא מגויס?

נסים זאב: אנשים באו בהתנדבות.

נסים זאב: תתפלא לשמוע.

נסים זאב: אנשים באו והעמיסו.

נסים זאב: ראו שצריך להעביר ציוד מסוים – לא חשבו פעמיים, יש רכב אין רכב.

נסים זאב: אנשים שמו ברכבים שלהם ונסעו קדימה, רק כדי לעבור עם הציוד הזה.

נסים זאב: אני רוצה לומר שגם בלי גיוס, רוח ההתנדבות שהיתה בצה"ל היא מעל ומעבר.

נסים זאב: אבל לא על כך אני רוצה לדבר.

נסים זאב: אני רוצה לדבר על נקודה שכאבה לי מאוד, ושמעתי אותה יותר מפעם אחת.

נסים זאב: למשל, באחד הדיונים בוועדת החוץ והביטחון השבוע שמעתי מאדם שאמר זאת בדרך אגב, שהרכב שלו ניזוק בסכום של 20,000 ש"ח כתוצאה מכך שהוא הביא אותו ואימץ אותו.

נסים זאב: בסופו של דבר המנוע הלך, ואין לו את מי לתבוע.

נסים זאב: הוא הזכיר זאת רק כבדרך אגב, עם כל הבעיות הטכניות שהיו בצבא, רק כדי להמחיש לנו שצה"ל צריך להיות ערוך ומוכן הרבה יותר מכפי שהוא ערוך היום.

נסים זאב: אבל אני אומר, שאם יש מקרים כאלה שבהם אנשים נפגעו באופן אישי - גם במלחמה האחרונה - צריך בחוק הזה, אדוני היושב-ראש, להביא למצב שבו הם יוכלו לקבל פיצוי על הנזקים ולתבוע, אם הם יוכלו להוכיח זאת בעליל.

נסים זאב: תודה.

מגלי והבה: תודה.

מגלי והבה: אני רק אומר לך, חבר הכנסת נסים זאב, שבנושא הזה אנחנו שולחים את החוק לקריאה שנייה ושלישית, וכחברי כנסת וחברי קואליציה, אנחנו צריכים לוודא שכל ההערות של נזיקין ושל פיצויים – ואני מניח שזה היה בעבר - להקפיד גם לשמור על כך בעתיד.

נסים זאב: אבל הבעיה היא שהם לא באו בצו.

נסים זאב: לכן הצעתי להגיש תביעה.

נסים זאב: אם זה היה בצו, אתה צודק.

מגלי והבה: צריך להקפיד על הדברים האלה בעתיד.

מגלי והבה: אני מזמין את חבר הכנסת בני אלון.

מגלי והבה: בבקשה.

מגלי והבה: אנחנו מצביעים אחריו.

בנימין אלון: אדוני היושב-ראש, כנסת נכבדה, אשר לחוק עצמו, שמונח כאן לקריאה ראשונה, ברור שיש תיקונים שהגיע זמנם.

בנימין אלון: ברור שאין יותר שימוש בבעלי-חיים ככלי תחבורה, כציוד הנדסי, כמתקנים של סחיבה וכו'.

בנימין אלון: אני מבין שיש כמה פרטים טובים נוספים, כמו מה שהיה דווקא במלחמה האחרונה – והזכיר זאת חבר הכנסת נסים זאב – כאשר אנשים באו והתנדבו.

בנימין אלון: יש אפשרות בחוק הקיים, עוד לפני השינוי, לנדב ציוד, ואז הוא מקבל איזו אחריות של הצבא.

בנימין אלון: אבל כאן תהיה הרחבה - שזה לא יהיה רק ציוד שמשמש לפי הגדרת ציוד לרכיבה ולמשא, אלא גם רכוש אחר אפשר יהיה לנדב אם יהיה צורך, איזה מכשיר או בדומה לכך.

בנימין אלון: יש הוראות נוספות כאלה, שאני מתאר לעצמי שכשזה יגיע לוועדת החוץ והביטחון אוכל להעיר את הערותי ולהשתתף.

מגלי והבה: אדוני חבר, ולכן כל ההערות שדיברנו עליהן - - -

בנימין אלון: בוודאי.

בנימין אלון: אני גם מתאר לעצמי שהפרוטוקול יהיה מונח לפני הוועדה.

בנימין אלון: ברשות היושב-ראש, אם אוכל למצות את הזמן שנותר לי להערה שקשורה בגדול לענייני הביטחון - זהו באמת הנושא הכולל - והמלחמה האחרונה.

בנימין אלון: לצערנו, הביאו את המדינה למצב שבו גם אם בתחילת המלחמה היה אמון גדול מאוד, גם של הבית וגם של העם כולו, והיתה נכונות אדירה להתנדבות, אנחנו עדים – גם בוועדת חוץ וביטחון, בשימועים שאנחנו שומעים מחיילים וקצינים; כולם אומרים: אם יקראו לנו שוב, נבוא – אבל ההערות שלהם והביקורת כל כך ענייניות, וזה חודר לכל השכבות.

בנימין אלון: אני לא זוכר תקופה כזאת, אדוני היושב-ראש, שיש תחושה כזאת של אי-אמון - לא רק בממשלה ובפוליטיקה; זה כבר דבר נפוץ במחוזותינו.

בנימין אלון: אבל זה חודר גם לפיקוד צבאי, ואולי גם לצה"ל כולו, שהיה תמיד המוסד שזכה לאמון הרב ביותר במדינה.

בנימין אלון: זה מצב מסוכן למדינה במצב ביטחוני כמו זה שלנו.

בנימין אלון: אנחנו זקוקים להתעוררות ולהתנערות של הנהגה, שתזכה לאמון ותוביל בחזרה את האמון הבסיסי והיסודי לפני שהוא יידרדר.

בנימין אלון: כי ניתן לתקן.

בנימין אלון: אולי קשה להחזיר אמון במוסדות פוליטיים - וגם את זה צריך לעשות - אבל בצבא עדיין יש האמון הבסיסי, וצריך להחזיר אותו.

בנימין אלון: ועכשיו הערה עניינית: חילקו לנו עכשיו את ההסכם שנחתם בין השר לעתיד ליברמן, חברי, לבין ראש הממשלה.

בנימין אלון: אני מתפלא, מין תיק חדש כזה, הוא יחזיק את מזוודת הנשק האטומי של ישראל בכל מקום ומקום שהוא ילך, אבל בתנאי שזה לא פוגע בסמכות של אף שר.

בנימין אלון: אני קורא: אין בכך כדי לגרוע מסמכויות כל שר אחר המכהן בתחומי משרדו.

בנימין אלון: עוד לא ראיתי כזה הסכם שנותן סמכות, שאומר בפירוש שזה לא פוגע בתחום אחר, וסופו של דבר, מי שקורא את זה - זה בסך הכול עמוד אחד של הסכם ועוד שלוש-ארבע שורות - רואה, לצערי, שאין כאן יכולת אמיתית להחזיר את האמון של העם בממשלה, במערכות הביטחון.

בנימין אלון: התחושה היא, שבמקום טיפול שורש יש כאן סתימה, כשלמטה, מתחת לשן, המצב קשה.

בנימין אלון: זה לא יעזור, ההידרדרות תימשך, ליברמן ייסחף בהידרדרות הזאת.

בנימין אלון: חבל עליו, אבל חבל על מדינת ישראל.

בנימין אלון: מן הראוי היה שבתקופה שכזאת יקום ראש הממשלה, אם הוא לא רוצה ללכת לבחירות, יאמר פשוט, אנחנו במצב קשה, אני קורא לראשי האופוזיציה, יקרא לבנימין נתניהו, יקרא לראשי העבודה בקואליציה, לראשי הסיעות - יחד נקים ממשלת חירום לאומית - - -

מגלי והבה: האם בדבריך, אדוני, אתה בעד ממשלת חירום?

בנימין אלון: אני בעד ממשלת חירום לאומית, שתתאים למצב הקשה מאוד שאכן קיים.

בנימין אלון: המלחמה האחרונה היתה מין פרומו לפני השידור, נורית אדומה לפני המופע הנורא של אירן ואחרים.

בנימין אלון: לא בהישרדות פוליטית שלטונית, שעכשיו קורית פה, בהסכם הזה בין ישראל ביתנו לבין הממשלה, פותרים בעיית שורש.

בנימין אלון: צריך טיפול שורש, וטיפול שורש מתחיל בנכונות להיות מנהיג ולא פוליטיקאי ולומר: אני קורא לכולם, בואו קדימה לממשלת חירום לאומית, יחד נתגבש ונעשה את זה.

בנימין אלון: הסגנון הזה של בלי תיקים, בלי כיבודים, זה יפה, כך צריך להיות, אבל המחשבה צריכה להיות אחראית, ולא, עכשיו נהיה עסוקים, פרץ יוכיח לליברמן שהוא קובע, בכל אופן זה קצת שמאל, ליברמן יראה לפרס שזה כן ימין.

בנימין אלון: יהיו לנו ימים קשים מאוד של הישרדות פוליטית בזמן שעם ישראל כולו נמצא בסכנה גדולה.

בנימין אלון: אני מאחל ומתפלל שנדע איך לצאת מזה בזמן.

בנימין אלון: תודה.

מגלי והבה: תודה לחבר הכנסת בני אלון.

מגלי והבה: אני כמובן מברך על הקריאה שלך.

מגלי והבה: אחרון הדוברים - חבר הכנסת גדעון סער.

גדעון סער: מאחר שראש הממשלה הודיע שהנושא הזה הוא נושא רלוונטי תחת קווי היסוד של הממשלה הנוכחית, מובן שזה נושא שבראייתנו לא מתקבל על הדעת, ואנחנו משרתים את העם באופוזיציה.

גדעון סער: לפעמים זה דבר טוב להיות באופוזיציה, וצריך אורך רוח וסבלנות כאשר אתה באופוזיציה.

גדעון סער: אדוני היושב-ראש, הצעת החוק שלפנינו, חוק רישום ציוד וגיוסו לצבא-הגנה לישראל, היא בעצם חלק מאותה חקיקה אשר משרד המשפטים עמל עליה כדי לבטל את מה שנקרא מצב החירום במדינה, שמכוחו, או אם היינו מבטלים אותו מחר בבוקר, כפי שמציעים כאלה בשמאל הקיצוני, שורה ארוכה של דברי חקיקה היו בטלים.

גדעון סער: לאט לאט מועברות הצעות חוק כדי לתקן את המצב הזה מתוך ראייה של ניתוק אותם הסדרים מההסדרים המיוחדים, ואני חושב שזאת מגמה ברוכה.

גדעון סער: כאשר הובא לכאן מצב החירום, סיעת הליכוד עשתה היום באופוזיציה את מה שעשתה כאשר היתה בקואליציה, דהיינו, תמכנו בהארכת מצב החירום, אשר ביטולו מבחינה משפטית הוא דבר בעייתי ומסוכן ביותר, בלי שניצור אותה אלטרנטיבה של חוק אחרי חוק.

גדעון סער: אני רק מאזכר שיש שורה ארוכה של נושאים שנוגעים ללוחמה בטרור ונובעים ממצב החירום, כמו פקודת מניעת טרור וחיקוקים אחרים.

גדעון סער: לכן, כשם שתמכנו מתוך ראיית הכורח, אנחנו מברכים על כך שנעשה מאמץ לצמצם את היקף החיקוקים שתלויים במצב החירום.

גדעון סער: לכן, אני אצביע בעד ההצעה המוצעת.

גדעון סער: תודה.

מגלי והבה: תודה לחבר הכנסת גדעון סער.

מגלי והבה: חברי הכנסת, אנחנו עוברים להצבעה בקריאה ראשונה על הצעת חוק רישום ציוד וגיוסו לצבא-הגנה לישראל (תיקון מס' 4), התשס"ז-2006.

מגלי והבה: הצבעה מס' 10 בעד ההצעה להעביר את הצעת החוק לוועדה – 9 נגד – אין נמנעים – אין ההצעה להעביר את הצעת חוק רישום ציוד וגיוסו לצבא-הגנה לישראל (תיקון מס' 4), התשס"ז-2006, לוועדת החוץ והביטחון נתקבלה.

מגלי והבה: תשעה בעד, אין מתנגדים, אין נמנעים.

מגלי והבה: אני קובע בזאת שהצעת חוק רישום ציוד וגיוסו לצבא-הגנה לישראל (תיקון מס' 4), התשס"ז-2006, תעבור לוועדת החוץ והביטחון לשם הכנתה לקריאה שנייה ולקריאה שלישית.

מגלי והבה: חברי הכנסת, תם סדר-היום.

מגלי והבה: הישיבה הבאה תתקיים מחר, יום שלישי, ב' בחשוון התשס"ז, 24 באוקטובר 2006, בשעה 16:00.

מגלי והבה: ישיבה זו נעולה.